Usahawan terjejas banjir bakal terima Bantuan Banjir Keluarga Malaysia berjumlah RM3,000 - Noh Omar

(Tan Sri Noh Omar ditemu bual media selepas Majlis Penyerahan Bantuan Ihsan Bencana Parlimen Tanjong Karang)

KUALA SELANGOR, 9 Julai - Semua usahawan di bawah Kementerian Pembangunan Usahawan dan Koperasi (KUSKOP) yang terjejas akibat banjir di Baling, Kedah akan menerima bantuan khas RM3,000.Menterinya,Tan Sri Noh Omar berkata Bantuan Banjir Keluarga Malaysia (BBKM) itu dijangka akan diserahkan secara tunai pada Khamis depan.Tambahnya lagi,Tabung Ekonomi Kumpulan Usaha Niaga (TEKUN) Nasional serta Amanah Ikhtiar Malaysia (AIM) kini sedang giat mengenal pasti jumlah usahawan yang terjejas akibat banjir tersebut.

(Tan Sri Noh Omar menyampaikan Bantuan Ihsan Bencana kepada penduduk terjejas akibat ribut)

"Kalau usahawan kecil hanya dapat RM3,000, kalau IKS kita bagi pinjaman RM100,000 tanpa 'interest' (faedah) bayaran balik tahun hadapan," kata beliau selepas Majlis Penyerahan Bantuan Ihsan Bencana Parlimen Tanjong Karang, di sini hari ini.Seramai 224 penerima yang merupakan penduduk terjejas ribut di kawasan itu menerima bantuan wang ihsan melibatkan peruntukan RM420,000 pada Mei lepas.Manakala tiga individu menerima bantuan bina baharu rumah asnaf zakat Bank Rakyat bernilai RM195,000.


Warga Telok Mas terima telur percuma, persediaan sambutan Aidiladha

TELOK MAS, 9 Julai- Seribu papan telur percuma diagihkan kepada orang ramai di kawasan Telok Mas sebagai persediaan menyambut perayaan Aidiladha, esok.  Inisiatif yang dilaksana Jawatankuasa Pembangunan dan Penyelarasan Dun (Japerun) Telok Mas itu mendapat reaksi positif penduduk setempat. Bagi Norliah Abd Aziz, beliau mengharapkan usaha ituakan diteruskan pada masa akan datang.  "Syukur Alhamdulillah, terima kasih kepada yang memberikan bantuan ini. Sedikit sebanyak boleh mengurangkan kos perbelanjaan kami menjelang Aidiladha," katanya.Sementara itu Selamat Sandyo, turut menzahirkan rasa terima kasih atas bantuan yang diberikan oleh Japerun Telok Mas."Perasaan saya sangat gembiralah dapat bantuan telur ini, kerana sekarang ini harga telur juga meningkat. Saya ingin ucapkan terima kasih."

(ADUN Telok Mas, Datuk Abdul Razak Abdul Rahman, menyampaikan sumbangan kepada penduduk)

Menurut ADUN Telok Mas, Datuk Abdul Razak Abdul Rahman inisiatif bertujuan membantu meringankan beban rakyat. Katanya, kesemua telur itu selesai diagihkan kepada masyarakat dalam tempoh hanya 45 minit bermula jam 9.15 pagi.  Beliau berkata demikian selepas program seribu telur percuma di Telok Mas, Melaka.


'Kerajaan mampu tangani isu kenaikan harga barang,' - Asmaiza Ahmad

KANGAR, 9 Julai- Kenaikan harga barang kebelakangan ini memberi impak yang besar kepada masyarakat terutamanya kepada masyarakat luar bandar dan miskin. Bagaimanapun, kerajaan dilihat sentiasa membantu menyelesaikan isu berkenaan sekaligus meringankan beban rakyat.  Menurut Exco Kemajuan Luar Bandar dan Pembasmian Kemiskinan Negeri Perlis, Asmaiza Ahmad, kenaikan harga barang ternyata memberi impak kepada penduduk negeri itu terutama bagi masyarakat luar bandar.  Namun, beliau percaya kerajaan khususnya pemerintah tidak akan berdiam diri sebaliknya sentiasa mencari solusi membantu menyelesaikan masalah itu.

(Exco Kemajuan Luar Bandar dan Pembasmian Kemiskinan Negeri Perlis, Asmaiza Ahmad)

"Kerajaan persekutuan telah mengambil inisiatif untuk menangani masalah ini begitu juga di pihak kementerian,"Saya berpandangan perkara ini diserahkan kepada pucuk pimpinan tertinggi untuk mencari solusi, jika tidak sudah pasti akan membebankan rakyat," katanya kepada media ketika ditemui dalam satu majlis di Kangar. Malah katanya, kenaikan harga barang dilihat naik mendadak berikutan kenaikan harga global selain harga barang mentah turut meningkat.


Raja Muda Kedah mahu kerajaan negeri wujudkan siren amaran awal banjir

(Raja Muda Kedah, Tengku Sarafuddin Badlishah Sultan Sallehuddin dan Raja Puan Muda Kedah, Che Puan Zaheeda Mohammad Arif sedang mendengar taklimat daripada petugas keselamatan)

BALING, 9 Julai- Raja Muda Kedah, Tengku Sarafuddin Badlishah Sultan Sallehuddin dan Raja Puan Muda Kedah, Che Puan Zaheeda Mohammad Arif berkenan berangkat ke lokasi kejadian banjir di Kampung Iboi, Baling.Baginda berdua diberikan taklimat mengenai bencana yang berlaku Isnin lalu.Tengku Sarafuddin Badlishah menzahirkan ucapan terima kasih kepada semua pihak terlibat yang membantu operasi dan menyelamatkan penduduk.Baginda turut menzahirkan rasa dukacita dengan kejadian itu, dan mahu kerajaan negeri mengenal pasti kawasan berisiko termasuk memasang siren amaran awal sebagai langkah berjaga-jaga.

(Raja Muda Kedah, Tengku Sarafuddin Badlishah Sultan Sallehuddin danRaja Puan Muda Kedah, Che Puan Zaheeda Mohammad Arif)

"Saya mengharapkan penduduk yang terjejas dapat bersabar menunggu bantuan dan mendengar nasihat daripada kerajan negeri demi keselamatan semua,"Saya berharap agar penduduk yang tinggal di kawasan yang berbahaya untuk segera berpindah ke kawasan lebih selamat," titah baginda ketika berkenan berangkat meninjau jambatan Bailey yang siap dipasang hasil kerjasama ATM dan JKR.Penduduk terjejas turut menerima sumbangan barangan keperluan dan wang tunai.


Banjir di Baling : Agong zahir penghargaan buat kerajaan persekutuan, negeri atas tindakan segera

KUALA LUMPUR, 9 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan penghargaan kepada kerajaan persekutuan dan negeri yang mengambil tindakan segera dalam membantu penduduk terjejas banjir di Baling, Kedah.Penghargaan sama turut dizahirkan kepada agensi kerajaan, petugas keselamatan, syarikat swasta dan individu terlibat.Kenyataan Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan, Seri Paduka Baginda menzahirkan rasa dukacita terhadap kejadian banjir yang melanda beberapa kampung di Baling, Isnin lepas.Baginda menzahirkan ucapan takziah kepada keluarga tiga mangsa yang meninggal dunia akibat insiden berkenaan, selain berharap mereka sabar menghadapi suasana sedih dan pilu.Al-Sultan Abdullah turut menzahirkan harapan agar penduduk terjejas terutama yang hilang kediaman, tabah menempuhi dugaan berat itu.

(Al-Sultan Abdullah menzahirkan penghargaan kepada kerajaan persekutuan dan negeri yang mengambil tindakan segera dalam membantu penduduk terjejas banjir di Baling, Kedah)

Sebagai tanda solidariti, Baginda berkenan mengambil maklum bahawa masjid-masjid di seluruh Pahang melaksana kutipan sumbangan pada solat Jumaat semalam untuk dihulur kepada individu terjejas banjir di Baling.Kerajaan dan badan bukan kerajaan diminta supaya terus menghulur bantuan bagi meringankan beban penduduk terkesan.Seri Paduka mengajak rakyat untuk bersama Baginda mendoakan agar Malaysia sentiasa dirahmati, diberkati dan dilindungi daripada sebarang bentuk ancaman dan musibah.


Melaka siap siaga peningkatan kes COVID-19

MERLIMAU, 9 Julai- Melaka sentiasa bersiap siaga dengan sebarang kemungkinan peningkatan kes COVID-19.Exco Kesihatan dan Antidadah negeri, Dr Muhamad Akmal Saleh memberitahu, perancangan awal telah dilaksana Jabatan Kesihatan Negeri bagi membendung virus itu.Jelas beliau, sehingga semalam, kes COVID-19 di Melaka berada pada tahap rendah dengan kadar kemasukan ke Unit Rawatan Rapi (ICU) juga hanya 6.9 peratus."Memang ada persediaan, kami sentiasa bersedia, walaupun kita sudah tiada Pusat Kuarantin dan Rawatan COVID-19 Berisiko Rendah (PKRC) tetapi kita sudah ada pelan sokongan lain.Semuanya berjalan dengan baik, teratur dan kita mampu mengawalnya," katanya di sini.

(Dr Muhamad Akmal Saleh, Exco Kesihatan dan Antidadah negeri)

Menurut beliau, menjelang sambutan perayaan Aidiladha esok, pihaknya mengingatkan orang ramai khususnya di Melaka untuk terus mematuhi Prosedur Operasi Standard (SOP) seperti pemakaian pelitup muka di dalam premis tertutup dan kerap mencuci tangan.Individu yang mempunyai gejala atau disahkan positif COVID-19 dinasihat untuk tidak hadir ke masjid atau surau menunaikan solat sunat Aidiladha serta program ibadah korban bagi mengelak penularan jangkitan.


Kurang satu jam, 1,000 ekor ayam habis dijual

MERLIMAU, 9 Julai- 1,000 ekor ayam habis dijual dalam tempoh kurang sejam.Demikian sambutan menggalakkan menerusi program Jualan Amal Ayam Segar Merlimau anjuran Jawatankuasa Pembangunan dan Penyelarasan Dewan Undangan Negeri (JAPERUN) Merlimau menjelang sambutan Hari Raya Aidiladha esok.Menurut Ahli Dewan Undangan Negeri (ADUN) Merlimau, Dr. Muhamad Akmal Saleh, inisiatif dilaksana sebagai usaha mengurangkan bebanan rakyat untuk persediaan menyambut perayaan Aidiladha.Jelasnya, orang ramai mula memenuhi perkarangan Balai Raya Merlimau Pasir seawal pukul 7.00 pagi bagi mendapatkan ayam segar."Tujuannya tak lain tak bukan untuk meringankan sedikit sebanyak bebanan rakyat.Seperti kita sedia maklum, harga pasaran ayam adalah RM9.40 jadi hari ini kita jual dgn RM6.50 jadi sedikit sebanyak dapat membantu masyarakat kampung terutama untuk menyediakan juadah hari raya esok," katanya selepas program jualan berkenaan di sini.

(Dr. Muhamad Akmal Saleh, ADUN Merlimau)

Beliau yang juga merangkap Exco Kesihatan dan Antidadah Melaka memaklumkan, program berkenaan turut mendapat kerjasama Persatuan Bulan Sabit Merah Cawangan Jasin dan Pertubuhan Muafakat Komuniti Ihsan Melaka.Tambahnya, program tersebut dijangka akan terus diperluas dengan pertambahan jumlah jualan bagi membantu masyarakat.


600 pemandu bas ekspres di TBS punyai dokumen sah, bebas dadah

KUALA LUMPUR, 9 Julai- Sejumlah 600 pemandu bas ekspres di Terminal Bersepadu Selatan (TBS) didapati mempunyai dokumen sah dan bebas daripada pengaruh dadah menerusi Ops Hari Raya Aidiladha (HRAA) 2022 yang dilaksanakan sejak kelmarin.Timbalan Pengarah Jabatan Pengangkutan Jalan (JPJ) Wilayah Persekutuan Kuala Lumpur, Zulkifly Ismail berkata, sebanyak 323 bas turut diperiksa."Tinjauan kami di terminal ini adalah bertujuan untuk memastikan bas-bas ekspres yang akan bergerak berada dalam keadaan baik sebelum memulakan perjalanan. Kita juga memastikan pemandu mempunyai lesen memandu dan dokumen-dokumen yang sah serta bebas daripada pengaruh dadah bagi memastikan penumpang-penumpang yang ingin pulang berhari raya ke kampung dapat ke destinasi masing-masing dengan selamat," katanya selepas meninjau Ops HRAA 2022 di sini.

(Zulkifly Ismail, Timbalan Pengarah JPJ Wilayah Persekutuan Kuala Lumpur)

Tambah beliau, pihaknya turut menjalankan operasi penyamaran sebagai penumpang bas bagi mengesan pemandu bas yang melanggar peraturan trafik.Selain itu, JPJ turut melaksanakan rondaan di lebuh raya dan jalan-jalan utama persekutuan serta negeri, menjalankan Op Motosikal serta mengenakan had masa perjalanan terhadap kenderaan berat bagi mengurangkan kesesakan trafik.Mengulas mengenai jumlah kenderaan membabitkan warga kota yang pulang ke kampung sempena sambutan Hari Raya Aidiladha, beliau berkata, pihaknya menjangkakan sekitar 1.9 juta kenderaan bergerak ke utara manakala 1.7 juta ke arah Pantai Timur.


Rumah baharu penduduk terjejas insiden kepala air di Baling dibina di Kampung Sadek

BALING, 9 Julai- Sejumlah 29 penduduk terjejas akibat insiden kepala air di Kampung Iboi, di sini yang mengalami kerosakan teruk rumah dan kediaman dihanyutkan air akan ditempatkan di tanah milik Lembaga Kemajuan Wilayah Kedah (KEDA) di Kampung Sadek.Menteri Besar, Datuk Seri Muhammad Sanusi Md Nor berkata, ia melibatkan penduduk terjejas yang mendirikan rumah di atas tanah rizab sungai."Bagi yang mempunyai tanah sendiri boleh membina rumah di atas tanah masing-masing," katanya ketika berucap pada majlis menerima sumbangan untuk penduduk terjejas banjir daripada kerajaan negeri Kelantan dan Terengganu di Kompleks PAS kawasan Baling di sini.

(Antara kediaman penduduk yang terjejas akibat insiden kepala air di Baling)

Tambah beliau, perbincangan mengenai kaedah pelaksanaan inisiatif berkenaan sedang dilakukan bersama pihak KEDA.


UMNO harap tiada halangan ROS lulus pindaan

KUALA LUMPUR, 9 Julai- UMNO berharap tiada sebarang halangan bagi Jabatan Pendaftaran Pertubuhan (ROS) untuk meluluskan permohonan pindaan perlembagaannya, kata Setiausaha Agung UMNO, Datuk Seri Ahmad Maslan.Ahmad berkata adalah diyakini bahawa UMNO telah melaksanakan pindaan itu mengikut prosedur dan proses yang ditetapkan, selain Pindaan kepada Fasal 10.16 Perlembagaan UMNO yang diputuskan oleh Perhimpunan Agung Khas UMNO juga teratur mengikut Fasal 30 Perlembagaan UMNO. “Kami masih lagi menunggu kelulusan daripada ROS. Segala dokumen tambahan telah diberi. Tiada sebarang persoalan dan dokumen lain yang ROS perlukan. Ini saya tanyakan sendiri kepada mereka.“Kelulusannya juga adalah sepertimana kelulusan diberikan oleh ROS kepada parti MCA berkenaan pindaan perlembagaannya yang membawa maksud sama atau setaraf dengan pindaan Perlembagaan UMNO ini,” katanya dalam kenyataan yang dimuat naik di Twitter semalam. Dalam pada itu, Ahmad menafikan dakwaan bahawa penjawat jawatan UMNO sekarang adalah ‘caretaker’ atau penjaga sekali gus tidak boleh membuat sebarang keputusan dasar termasuk pindaan terhadap Perlembagaan UMNO. Ahmad berkata ROS telah mengesahkan bahawa penjawat jawatan UMNO sekarang bukan berstatus ‘caretaker’ atau penjaga dan tiada istilah ‘caretaker’dalam Perlembagaan UMNO ketika tempoh pelanjutan penggal sehingga 29 Disember ini. “Dalam Perlembagaan UMNO Fasal 10.16 berbunyi ‘Majlis Tertinggi (MT) berhak menangguhkan pemilihan pada peringkat MT, Bahagian dan Cawangan. Penangguhan ini tidak boleh lebih daripada 18 bulan dari tarikh pemilihan yang sepatutnya ia diadakan.“MT telah pun membuat keputusan untuk menangguhkan pemilihan selama 18 bulan. Penangguhan itu disahkan melalui surat kelulusan daripada ROS pada 30 Ogos 2021. Ini bermakna penjawat jawatan penggal ini dilanjutkan hingga 29 Disember 2022,” katanya. Oleh itu, Ahmad berkata UMNO berhak membuat apa jua keputusan bagi kepentingan parti itu seperti termaktub dalam Perlembagaan UMNO Fasal 10.15 iaitu ‘mengambil sebarang langkah selain daripada perkara-perkara yang tersebut di atas bagi kesempurnaan perjalanan parti’.

(Setiausaha Agung UMNO, Datuk Seri Ahmad Maslan)

Katanya, ketika pelanjutan tempoh itu, UMNO antara lain telah memasuki Pilihan Raya Negeri (PRN) Melaka pada 20 November 2021, terlibat di PRN Johor pada 12 Mac lepas, mengadakan Perhimpunan Agung UMNO pada 16 hingga 19 Mac 2021 dan mengadakan Perhimpunan Agung Khas pada 15 Mei lepas.“Semuanya adalah sah daripada segi Perlembagaan UMNO itu sendiri,” katanya.UMNO kini mempunyai 56 ahli MT, 191 bahagian dan 21,156 cawangan di seluruh negara. -BERNAMA


Tidak akan ada tindakan khianat mandat rakyat - Ab Rauf

MELAKA, 9 Julai- Pengerusi Badan Perhubungan UMNO Melaka, Datuk Seri Ab Rauf Yusoh memberi jaminan tidak akan ada sebarang tindakan mengkhianati mandat rakyat seperti undi tidak percaya terhadap Ketua Menteri, Datuk Seri Sulaiman Md Ali.Beliau berkata mandat yang diperolehi ketika Pilihan Raya Negeri pada November tahun lepas perlu dihormati."Saya menafikan sekeras-kerasnya artikel sebuah portal berita semalam bahawa politik Melaka kembali bergolak. Artikel tersebut berniat jahat serta bertujuan menganggu gugat kestabilan politik Melaka.“Selaku Pengerusi Barisan Nasional (BN) Melaka, saya tidak akan sekali-kali mengkhianati kepercayaan yang telah diberikan rakyat Melaka,” katanya dalam kenyataan, di sini, semalam.Menurut laporan portal itu, Sulaiman mungkin berdepan undi tidak percaya pada Sidang Dewan Undangan Negeri (DUN) yang dijadual bermula 25 Julai ini.

(Pengerusi Badan Perhubungan UMNO Melaka, Datuk Seri Ab Rauf Yusoh)

Ab Rauf berkata barisan kepimpinan BN negeri itu akan terus berusaha memberikan kemakmuran kepada rakyat serta fokus memenangi kerusi Parlimen pada Pilihan Raya Umum ke-15 (PRU15) akan datang."Saya juga menyeru semua kepimpinan BN di semua peringkat tidak terpengaruh dengan tohmahan ini serta kekal fokus demi mencapai kemenangan pada PRU akan datang," katanya. -BERNAMA


Poland sasar pasaran Malaysia untuk eksport epal

KUALA LUMPUR, 9 Julai- Poland, satu daripada pengeluar epal terkemuka dunia dan terbesar di Eropah menyasarkan untuk menembusi pasaran Malaysia, kata Setiausaha Agung Persatuan Pengedar Buah dan Sayuran Poland, Paulina Kopec.Poland kini sedang mencari pasaran baharu selepas tidak dapat mengeksport kedua pasaran tradisi utamanya - Rusia dan Belarus berikutan sekatan yang dikenakan susulan krisis Ukraine."Kami berhasrat untuk meneroka pasaran Malaysia, kami dapat tahu epal adalah buah kegemaran ramai rakyat Malaysia," katanya dalam temu bual dengan Bernama pada pelancaran produk itu, di sini, Khamis. Kopec berkata persatuan itu sudah berbincang dengan pengimport buah-buahan Malaysia mengenai kemungkinan memulakan pengeksportan epal ke Malaysia secepat mungkin.Terdapat 30 jenama epal dihasilkan di Poland antaranya Gala, Golden Delicious, Red Delicious, Red Chief, Red Jonaprince dan Najdared.Pada masa ini Mesir adalah pasaran terbesar epal Poland. Pasaran lain termasuk Israel, India, Vietnam, Arab Saudi dan Emiriah Arab Bersatu.Kopec berkata selain Malaysia, pihaknya juga sedang mengintai peluang pasaran baharu di rantau ini iaitu Thailand dan Indonesia malah benua Afrika.

"Selain epal, kami juga memberi tumpuan kepada kemungkinan mengeksport beri ke Malaysia seperti beri biru dan strawberi," katanya.Kopec berkata epal di Poland dihasilkan mengikut prinsip pertanian mampan dan Perjanjian Hijau Eropah dengan jaminan kualiti oleh pihak kawal selia yang berkaitan termasuk GLOBAL G. A. P. -BERNAMA


Penggantian percuma dokumen pengenalan diri yang hilang, rosak akibat banjir - Hamzah

(Menteri Dalam Negeri Datuk Seri Hamzah Zainuddin melawat tapak rumah penduduk Kampung Iboi, Abd Rahman Said, 71, (kanan) yang kehilangan tiga ahli keluarga akibat kejadian banjir danfenomena kepala air pada Isnin lepas/ Foto BERNAMA)

BALING, 8 Julai - Penduduk terjejas banjir di Kampung Iboi, Kupang, di sini,yang mengalami kerosakan atau kehilangan dokumen pengenalan diri sama ada kad pengenalan, sijil kelahiran dan pasport akibat kejadian itu akan diberikan penggantian percuma oleh agensi berkaitan.Menteri Dalam Negeri, Datuk Seri Hamzah Zainudin berkata segala kos dan perbelanjaan untuk penggantian itu adalah dikecualikan.  "Hari ini kita mulakan buat pendaftaran semula IC (kad pengenalan) dan sijil lahir, apa saja sijil dari Jabatan Pendaftaran Negara, apa yang mereka perlukan dari Jabatan Pendaftaran Negara, ianya bermula hari ini segala perbelanjaan itu kita kecualikan tidak ada kos kepada mereka, begitu juga dengan Jabatan Imigresen, sekiranya ada passport mereka yang hilang atau pun tidak boleh digunakan lagi (akibat) banjir, mereka boleh pergi ke Jabatan Imigresen untuk mendapatkan passport yang baharu secara percuma," kata beliau selepas menziarahi penduduk terjejas banjir yang ditempatkan Pusat Pemindahan Sementara (PPS) Sekolah Menengah Kebangsaan Jerai dan meninjau kawasan banjir di Kampung Iboi, Kupang, di sini.

(Datuk Seri Hamzah Zainudin mendengar penerangan daripada Ahli Parlimen Baling, Datuk Seri Abdul Azeez Abdul Rahim ketika mengadakan lawatan ke tapak jambatan runtuh akibat kejadian banjir danfenomena kepala air di Kupang, Baling pada Isnin lepas/ Foto BERNAMA)

Dalam lawatan yang sama, beliau menasihatkan penduduk berhampiran Sungai Kupang, supaya tinggal di penempatan lain atau PPS buat sementara waktu. Langkah itu bagi mengelak sebarang risiko kejadian sama berulang susulan Jabatan Meteorologi Malaysia meramalkan cuaca hujan dan ribut petir di daerah itu dalam tempoh terdekat.Isnin lepas, kejadian banjir dan fenomena kepala air yang berlaku menyebabkan hampir 805 buah rumah rosak di 12 kampung dan turut mengorbankan nyawa tiga sekeluarga.


Cadang beri penghargaan individu salur maklumat melalui e-Aduan@JPJ

SEREMBAN, 8 Julai- Jabatan Pengangkutan Jalan (JPJ) bercadang memberi penghargaan kepada individu yang menyalurkan maklumat melalui aplikasi e-Aduan@JPJ.Langkah itu juga sebagai usaha menggalakkan orang ramai menggunakan medium berkenaan.Timbalan Ketua Pengarah (Pengurusan) JPJ, M. Janagarajan berkata masih ramai tidak mengetahui kewujudan aplikasi tersebut yang dilancarkan April lalu. "Sejak dilancarkan, lebih 1,000 aduan diterima dan kebanyakan membabitkan kesalahan memotong barisan, menggunakan laluan kecemasan serta melanggar lampu isyarat," katanya.Beliau menyatakan demikian semasa mengadakan pemeriksaan di Terminal One, di sini.

Menurut M. Janagarajan, melalui aplikasi itu orang ramai hanya perlu memuat naik gambar atau video kesalahan jalan raya yang disaksikan mereka, selain lokasi dan waktu kesalahan.  Ibu pejabat JPJ akan menerima aduan tersebut dan disalurkan kepada negeri terbabit untuk siasatan lanjut sebelum tindakan undang-undang diambil.


Bakal jemaah haji terkandas boleh tuntut tebus rugi kepada TTPM

KUALA LUMPUR, 8 Julai- Bakal jemaah haji yang terkandas di Lapangan Terbang Antarabangsa Kuala Lumpur (KLIA) semalam boleh memajukan tuntutan tebus rugi tidak melebihi RM50,000 kepada Tribunal Tuntutan Pengguna Malaysia (TTPM).Dalam satu kenyataan, Kementerian Perdagangan Dalam Negeri dan Hal Ehwal Pengguna (KPDNHEP) memaklumkan ia boleh dilakukan di mana-mana pejabat KPDNHEP setelah laporan polis dibuat.Sekiranya tuntutan melebihi RM50,000, bakal jemaah haji terbabit boleh memfailkan tuntutan di Mahkamah Sivil."Semua tuntutan hendaklah disertai dengan bahan bukti yang lengkap termasuk iklan, resit bayaran, segala transaksi termasuk rekod perhubungan antara bakal haji dengan syarikat agensi haji tersebut."Tindakan segera dari bakal haji sangat penting supaya tiada lagi syarikat agensi haji dan umrah sewenang-wenangnya mengambil kesempatan untuk memperdaya atau tidak memenuhi tanggungjawab terhadap bakal haji dan umrah di Malaysia," katanya dalam kenyataan hari ini.

(Seramai 380 bakal jemaah haji terkandas di KLIA semalam/BERNAMA)

Semalam, seramai 380 bakal jemaah haji terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan.Bakal jemaah haji tersebut dipercayai menggunakan visa furada untuk menunaikan haji dan tidak melalui Lembaga Tabung Haji (TH).Susulan itu, KPDNHEP menyeru supaya syarikat agensi haji terbabit mengadakan perbincangan dan berunding dengan segera bersama semua bakal haji yang terkandas supaya jalan penyelesaian murni dapat dicapai demi kepentingan kedua-dua belah pihak terutamanya pengguna. Tambahnya, sebarang maklumat lanjut berkenaan tuntutan tebus rugi dan TTPM boleh menghubungi hotline TTPM di 1 800 88 9811 atau 03-8882 5822 atau e-mel kepada This email address is being protected from spambots. You need JavaScript enabled to view it..


31% kes COVID-19 catat peningkatan, 97.5% kategori satu dan dua - KJ

KUALA LUMPUR, 8 Julai - Peningkatan sebanyak 31% kes COVID-19 iaitu 14,967 kes di seluruh negara bermula 3 sehingga 7 Julai direkodkan, berbanding 11,394 kes untuk tempoh sama minggu lalu.Menteri Kesihatan, Khairy Jamaluddin berkata 97.5% daripadanya merupakan kategori satu dan dua dan bakinya kategori tiga dan lima. Jelasnya lagi, jumlah kemasukan pesakitan harian baharu turut meningkat sebanyak 13.7% iaitu 968 pesakit berbanding 835 pesakit minggu lalu."Bilangan kemasukan hospital ini masih kebanyakan majoriti adalah kategori satu dan dua iaitu 54% pada minggu ini setakat ini adalah kategori satu dan dua, manakala bagi kategori tiga dan lima adalah 46%, makanya masih lagi amalkan pendekatan untuk kita masukkan golongan berisiko walaupun mereka berada pada kategori satu dan dua," kata beliau dalam sidang media di Bangunan Parlimen, di sini hari ini.Kementerian Kesihatan memaklumkan setakat 30 Jun, sebanyak 13 kes sublineage Omicron direkodkan dan dipercayai telah merebak luas di negara ini.Enam kes daripadanya membabitkan BA.2 12.1, lima kes BA.5, dan dua kes BA.5.2 Jelas Khairy, varian itu menjadi punca kepada peningkatan kes baharu COVID-19 dan akan terus meningkat dalam dua atau tiga bulan lagi.

(Khairy Jamaluddin bercakap dalam sidang media di Bangunan Parlimen)

"Kes-kes ini adalah jujukan jinom yang dibuat ke atas kes-kes positif antara bulan Mei dan Jun, jadi ada kemungkinan besar BA.5 sudah merebak dengan luas di Malaysia, kalau kita lihat 'epidemiology' negara lain, BA.5 lah menjadi sub utama yang memberi kesan peningkatan peringkat global," menurut beliau.Varian Omicron BA.5 bukan sahaja mudah merebak malah boleh menjangkiti semula individu yang telah dijangkiti dengan varian COVID-19 yang lain.Dalam pada itu, Kementerian Kesihatan sekali lagi menasihatkan orang ramai yang merancang pulang ke kampung sempena Hari Raya Aidiladha, untuk membuat ujian saringan COVID-19 kendiri terlebih dahulu.Khairy berkata tindakan itu dapat melindungi golongan berisiko dalam kalangan ahli keluarga sekali gus langkah terbaik mendepani gelombang baharu COVID-19."Kita dan juga kerajaan di bawah Perdana Menteri, Datuk Seri Ismail Sabri Yaakob berjanji bahawa kita tidak akan lagi buat PKP atau langkah (yang) boleh menjejaskan kesejahteraan ekonomi rakyat, lebih-lebih lagi ekonomi sangat meruncing disebabkan faktor global, ini pesanan sebagai Menteri Kesihatan, langkah-langkah pencegahan semua ada dengan kita," menurut beliau.


Haji: Perkhidmatan muassasah di Arafah lebih baik

ARAFAH, 8 Julai- Perkhidmatan muassasah di Arafah kini jauh lebih baik dari sebelum-sebelum ini.  Jelas Menteri di Jabatan Perdana Menteri (Hal Ehwal Agama), Datuk Idris Ahmad selain khemah-khemah yang lebih selesa, tahun ini juga Malaysia diberi ruang yang lebih luas untuk jemaah berwukuf.

Antara penambahbaikan lain seperti Khemah Peneman yang menggantikan khemah warga tua sebelum ini, untuk membantu 25 jemaah yang memerlukan bantuan khas antaranya bantuan bagi yang berkerusi roda.  "Mereka sudah melepasi kesihatan mereka, cuma datang ke sini ada sedikit masalah kesihatan yang tidak diduga."Maka tindakan proaktif yang dibuat oleh pihak Tabung Haji ialah kita menyediakan peneman, maksudnya mereka ini akan ditemani oleh petugas-petugas tabung haji," katanya.Beliau ditemui semasa melawat khemah jemaah haji Malaysia di Arafah.


Malaysia rakam ucapan takziah atas kematian Shinzo Abe

PUTRAJAYA, 8 Julai - Menteri Luar, Datuk Seri Saifuddin Abdullah bagi pihak kerajaan dan rakyat Malaysia mengucapkan takziah kepada kerajaan dan rakyat Jepun atas kematian bekas Perdana Menteri Shinzo Abe. “Bagi pihak kerajaan dan rakyat Malaysia, saya ingin mengucap takziah kepada kerajaan dan rakyat Jepun, dan keluarga bekas Perdana Menteri Jepun Shinzo Abe,” katanya dalam satu kenyataan, hari ini.Saifudin berkata Abe adalah seorang pemimpin ikonik dan akan senantiasa dikenang atas sumbangannya kepada pembangunan ekonomi Jepun melalui "Abenomics".“Beliau juga telah memberi sumbangan besar kepada Dasar Pandang Ke Timur Malaysia, baru-baru ini, beliau mewakili kerajaan Jepun sebagai Utusan Khas Perdana Menteri Jepun sempena ulang tahun ke-40 dasar itu, di Kuala Lumpur,” katanya.Abe berkhidmat sebagai Perdana Menteri sebanyak dua kali - pertama pada 2006 dan sekali lagi dari 2012 hingga 2020.

(Menteri Luar, Datuk Seri Saifuddin Abdullah/ Foto BERNAMA)

Beliau juga Perdana Menteri Jepun paling lama berkhidmat.Ketika menjadi Perdana Menteri, Abe pernah melawat Malaysia sebanyak tiga kali dan memainkan peranan penting dalam memajukan serta mempelbagaikan hubungan dua hala dengan Malaysia.“Legasi dan sumbangan Abe akan senantiasa dikenang,” katanya.Abe, 67, ditembak ketika sedang berucap dalam satu kempen politik di bandar raya Nara dan penyerangnya sudah ditahan. -BERNAMA


Syed Saddiq mohon maaf kepada mahkamah

(Peguam Gobind Singh Deo hadir di Mahkamah Kuala Lumpur bagi perbicaraan kes rasuah anak guamnya, bekas Menteri Belia dan Sukan Syed Saddiq Syed Abdul Rahman/BERNAMA)

KUALA LUMPUR, 8 Julai- Bekas Menteri Belia dan Sukan Syed Saddiq Syed Abdul Rahman memohon maaf di Mahkamah Tinggi di sini kerana memuat naik semula satu hantaran di laman media sosialnya berhubung perbicaraan kes pecah amanah dan pengubahan wang haram yang sedang dihadapinya.Syed Saddiq, 29, membuat permohonan maaf itu setelah diberi amaran terakhir oleh Pesuruhjaya Kehakiman (JC) Datuk Azhar Abdul Hamid yang mendengar perbicaraan kes itu hari ini.“Dengan rendah diri, saya mohon maaf,” kata Syed Saddiq.Azhar membuat teguran itu selepas dimaklumkan oleh Timbalan Pendakwa Raya Datuk Wan Shaharuddin Wan Ladin bahawa satu laporan polis dibuat terhadap Ahli Parlimen Muar itu kerana menyiarkan semula satu hantaran yang dibuat oleh rakannya, Ahmad Zarul Afiq berkenaan prosiding perbicaraan dan kredibiliti saksi pendakwaan ke-13, Rafiq Hakim Razali, yang juga bekas Penolong Bendahari Angkatan Bersatu Anak Muda (Armada).Laporan itu menyatakan, hantaran yang disiarkan semula oleh Syed Saddiq adalah bersifat subjudis dan sebelum ini hakim lain telah menegur ahli politik itu serta pasukan peguamnya agar tidak membuat sebarang komen tentang perbicaraan yang sedang berlangsung.Wan Shaharuddin berkata perkara sama telah beberapa kali berlaku dan Syed Saddiq sebelum ini diberi amaran oleh Hakim Mohamed Zaini Mazlan.“Bagaimanapun, ia masih berlaku dan tertuduh masih memberikan komen tentang prosiding dan kredibiliti saksi ini, yang saya percaya adalah subjudis. Terpulang kepada mahkamah untuk membuat penemuan fakta mengenai kredibiliti saksi,” katanya.Peguam yang mewakili Syed Saddiq, Gobind Singh Deo yang kelihatan terkejut ketika isu itu dibangkitkan memberitahu mahkamah anak guamnya telah memadam hantaran itu.“Saya memberitahunya (Syed Saddiq), ini adalah sesuatu perkara yang anda tidak bincangkan dan minta dia berhati-hati pada masa depan. Dia sudah memadamkan hantaran itu,” kata Gobind. Setelah mendengar hujahan kedua-dua pihak, Azhar memberikan amaran terakhir kepada tertuduh agar perkara sama tidak berulang pada masa akan datang.“Ini agak serius. Hakim Datuk Collin Lawrence Sequerah dan Mohamed Zaini Mazlan telah membuat pelbagai ulasan mengenai isu ini. Jadi biarkan ini sebagai amaran terakhir. Saya harap semua pihak tidak lagi membuat komen sebegitu,” katanya.Ini adalah permohonan maaf kedua yang dibuat oleh pihak pembelaan berhubung perkara sama dalam tempoh seminggu.Pada 4 Julai, seorang lagi peguam Syed Saddiq, Haijan Omar membuat permohonan maaf kepada mahkamah selepas seorang peguam dalam pasukan pembelaan ahli politik itu, Lim Wei Jiet mengeluarkan kenyataan awam mengenai kes sama.Terdahulu, berkenaan permohonan pihak pembelaan untuk mencabar kredibiliti Rafiq Hakim sebagai saksi pendakwaan, Wan Shaharuddin berkata terdapat prasyarat yang perlu dipenuhi oleh pihak yang ingin pernyataan bertulis saksi diterima masuk sebagai keterangan di mahkamah, di bawah Seksyen 402B Kanun Tatacara Jenayah.“Memandangkan pernyataan bertulis itu tidak ditandatangani oleh saksi berkenaan, maka prasyarat pertama di bawah Seksyen 402B (2) gagal dipatuhi,” katanya.Susulan perkara itu, Gobind memohon mahkamah menggunakan budi bicara untuk membenarkan pihaknya memulakan prosiding mencabar kredibiliti itu memandangkan pernyataan saksi Rafiq Hakim telah diberikan kepada pihak pembelaan sebelum perbicaraan bermula, walaupun ia tidak digunakan di mahkamah.Azhar kemudian menetapkan 18 Julai ini untuk memutuskan sama ada prosiding mencabar kredibiliti saksi utama pendakwaan itu boleh dilakukan, berikutan percanggahan dalam pernyataan saksi dan keterangan lisannya di mahkamah.

(Bekas Menteri Belia dan Sukan Syed Saddiq Syed Abdul Rahman hadir di Kompleks Mahkamah Kuala Lumpur bagi perbicaraan kes yang dihadapinya iaitu empat pertuduhan berkaitan pecah amanah dana Angkatan Bersatu Anak Muda (Armada) berjumlah RM1 juta dan pengubahan wang haram/BERNAMA)

Mengikut pertuduhan pertama, Syed Saddiq didakwa bersubahat dengan Rafiq Hakim yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.-- BERNAMA


KKM pertimbang keluar notis kompaun jika kes COVID-19 meningkat

KUALA LUMPUR, 8 Julai- Kementerian Kesihatan (KKM) tidak menolak kemungkinan menguatkuasa semula pengeluaran kompaun di bawah Akta Pencegahan dan Pengawalan Penyakit Berjangkit 1988 (Akta 342) sekiranya kes COVID-19 terus meningkat.Menterinya, Khairy Jamaluddin berkata ini susulan kepatuhan rakyat terhadap SOP membendung jangkitan COVID-19 dilihat semakin longgar."Sekiranya kes terus meningkat dan ia meningkat dengan kadar yang mendadak, Kementerian Kesihatan tidak menolak untuk kita menguatkuasakan semula Akta 342 terutamanya kepada mereka yang enggan memakai pelitup muka di kawasan tertutup."Saya masih lagi merayu atas solidariti komuniti, atas pemerkasaan individu agar kita secara sukarela patuh kepada pemakaian pelitup muka di kawasan tertutup kecuali waktu bercakap, memberi ucapan, makan dan mengambil gambar," katanya.

Beliau menyatakan demikian pada sidang media di Bangunan Parlimen, di sini hari ini.Menerusi Akta 342, individu yang didapati melanggar peraturan boleh dikenakan denda tidak lebih RM1,000 atau penjara tidak lebih enam bulan.


Tempahan haiwan korban masih stabil meski perlu naikkan sedikit harga

JOHOR BAHRU, 8 Julai- Peniaga haiwan korban di sini menarik nafas lega kerana masih menerima tempahan memberangsangkan meskipun terpaksa menaikkan sedikit harga seekor kambing. Pengurus Ladang Kambing, Osman Cheya Kutty berkata harga seekor kambing dinaikkan antara RM60 hingga RM100 bergantung kepada saiz.

Kebanyakan kambing di ladangnya diimport dari Thailand, Australia dan Myanmar. "Pembeli agak terasa sebab biasanya pelanggan kita beli lima ekor, ada yang beli dua ekor saja. Ada juga yang tidak buat korban tahun ini sebab ekonomi sekarang kurang baik sikit. "Tapi yang kita nampak jelas, harga kambing dan lembu ini akan terus meningkat," katanya kepada RTM.

Bersempena Hari Raya Aidiladha Ahad ini, lebih 400 ekor kambing akan dikorbankan dan beliau menjangkakan akan menerima tempahan hingga 1,800 ekor.


Suspek kes bunuh suami isteri ditahan reman

(Seorang lelaki yang disyaki membunuh abang dan kakak iparnya di sebuah rumah di Taman Bercham Aman, di Ipoh pagi semalam direman seminggu untuk membantu siasatan/Foto BERNAMA)

IPOH, 8 Julai - Suspek kes bunuh sepasang suami isteri di Taman Bercham Aman, Ipoh semalam ditahan reman selama seminggu.  Perintah reman terhadap suspek berusia 61 tahun itu dibuat di hadapan Majistret Mahkamah Ipoh, Jesseca Daimis bermula hari ini hingga Khamis depan.  Suspek ditahan di Genting Highlands, Pahang pada pukul 7.45 malam tadi selepas operasi mencarinya giat dilakukan pihak polis.

(Sepasang suami isteri ditemukan maut dengan berlumuran darah dipercayai dibunuh ahli keluarga sendiri di ruang tamu rumah mereka di Taman Bercham Aman, pagi semalam/ Foto BERNAMA)

Ketua Polis Perak, Datuk Mior Faridalathrash Wahid dalam satu kenyataan memaklumkan suspek direman selama seminggu bagi membantu siasatan mengikut Seksyen 302 Kanun Keseksaan kerana membunuh.  Dalam kejadian semalam, sepasang suami isteri ditemui mati dipercayai dibunuh ahli keluarga sendiri di kediaman mereka di Taman Bercham Aman, Ipoh.  Mayat Ng Chun Hon, 64 tahun dan Ooi Tin Lu, 59 tahun ditemui dalam keadaan berlumuran darah di ruang tamu rumah berkenaan.


JPJ Johor keluar 219 notis operasi khas motosikal HRAA

JOHOR BAHRU, 7 Julai- Jabatan Pengangkutan Jalan (JPJ) Johor mengeluarkan 219 notis kesalahan jalan raya menerusi operasi khas motosikal sempena Hari Raya Aidil Adha (HRAA) di lokasi susur Plaza Tol Kempas, di sini.Turut diperiksa 250 buah kenderaan. Pengarah JPJ negeri, Azmil Zainal Adnan berkata antara kesalahan utama dikenal pasti, 95 kes tiada lesen memandu, 10 kes lesen tamat tempoh dan 33 kes tiada insurans kenderaan.

Operasi khas ini dijalankan selaras dengan Ops Khas HRAA 2022 berkait kempen keselamatan jalan raya dan penguatkuasaan yang bermula semalam.  JPJ Johor turut melaksanakan advokasi selain terus melaksana operasi penguatkuasaan bagi memastikan peraturan dan undang-undang dipatuhi demi menjamin keselamatan penguna jalan raya lain.


Malaysia dipilih duduki kerusi IGC-ICH sesi 2022-2026

PUTRAJAYA, 8 Julai- Malaysia buat julung kalinya berjaya menduduki kerusi Jawatan Kuasa Antara Kerajaan Untuk Melindungi Warisan Kebudayaan Tidak Ketara (IGC-ICH) Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO) bagi sesi 2022-2026.Kejayaan itu selepas Malaysia menerusi Kementerian Pelancongan, Seni dan Budaya (MOTAC) menang bertanding dalam kumpulan Asia Pasifik dengan meraih 110 daripada 132 undi keseluruhan atau 83 peratus.Keputusan itu diumumkan Penolong Pengarah Sektor Budaya UNESCO Ernesto Ottone R ketika sesi kesembilan Mesyuarat Agung Konvensyen Untuk Melindungi Warisan Kebudayaan Tidak Ketara berlangsung di UNESCO, Paris, semalam. Ketua Setiausaha MOTAC Datuk Saraya Arbi mengetuai delegasi Malaysia ke sesi tersebut."Ini merupakan satu pencapaian yang amat membanggakan kerana kepakaran serta keupayaan Malaysia diiktiraf dan diyakini untuk turut sama menentukan hala tuju perlindungan Warisan Kebudayaan Tidak Ketara (WTK) melalui jawatankuasa tersebut," menurut kenyataan MOTAC.

(Deligasi Malaysia diketuai Ketua Setiausaha MOTAC, Datuk Saraya Arbi / Foto FB MOTAC)

Kejayaan menduduki kerusi itu adalah pencapaian membanggakan di peringkat antarabangsa sejak meratifikasi Konvensyen Untuk Melindungi Warisan Kebudayaan Tidak Ketara UNESCO pada 23 Julai 2013. Secara dasarnya, IGC-ICH bertanggungjawab terhadap hala tuju pemeliharaan dan perlindungan WTK.Antara tanggungjawab negara anggota IGC-ICH adalah menyediakan garis panduan amalan terbaik dan membuat pengesyoran perlindungan WTK, menilai pencalonan negara anggota bagi pengiktirafan di bawah senarai WTK, serta meluluskan program, aktiviti dan bantuan antarabangsa.MOTAC berkata sehingga kini, enam elemen WTK di Malaysia telah disenaraikan di bawah konvensyen itu iaitu Mak Yong (2005), Dondang Sayang (2018), Silat ( 2019), Upacara Wangkang (2020), Pantun (2020) dan Songket (2021)."Keberadaan Malaysia di platform peringkat antarabangsa khususnya UNESCO dapat membantu meningkatkan identiti dan visibiliti negara dalam usaha memelihara warisan yang tidak ternilai untuk dikongsi dan diwarisi kepada generasi akan datang," kata MOTAC lagi.


Bekas pemain badminton negara didakwa menipu lebih RM58,000

SHAH ALAM, 8 Julai- Seorang bekas pemain badminton kebangsaan didakwa di Mahkamah Sesyen Shah Alam atas dua pertuduhan menipu seorang lelaki berjumlah RM58,029.53 untuk tujuan pertaruhan dalam talian dan pelaburan tidak wujud enam tahun lalu.Lin Woon Fui, 39, bagaimanapun mengaku tidak bersalah selepas pertuduhan dibacakan di hadapan Hakim Muhamad Anas Mahadzir.Mengikut pertuduhan, Woon Fui didakwa memperdayakan seorang lelaki sebanyak RM28,029, yang mempercayainya akan melipatgandakan wang menerusi pertaruhan dalam talian dan RM30,000 untuk pelaburan saham tidak wujud.Kesalahan didakwa dilakukan di sebuah premis di Setia Alam, Seksyen U13 Shah Alam antara 6 Jun hingga 29 November 2016.Pendakwaan dibuat mengikut Seksyen 420 Kanun Keseksaan yang membawa hukuman penjara sehingga 10 tahun dan sebat serta denda jika sabit kesalahan.Pendakwaan dikendalikan Pendakwa Raya Suruhanjaya Pencegahan Rasuah Malaysia (SPRM), Irna Julieza Maaras manakala tertuduh peguam B.Chandrateeban.Terdahulu, pihak pendakwaan menawarkan jaminan RM20,000 dengan seorang penjamin untuk kedua-dua pertuduhan dengan syarat tambahan tertuduh perlu menyerahkan pasport kepada mahkamah serta melaporkan diri di pejabat SPRM pada 1 hari bulan setiap bulan.Bagaimanapun, peguam B.Chandrateeban memohon mahkamah mengenakan jaminan rendah RM10,000 dengan seorang penjamin bagi kedua-dua pertuduhan ke atas anak guamnya dengan alasan tertuduh adalah penanggung utama keluarga selain memberi kerjasama baik sepanjang siasatan.

(Lin Woon Fui, 39, bagaimanapun mengaku tidak bersalah selepas pertuduhan dibacakan di hadapan Hakim Muhamad Anas Mahadzir)

Muhamad Anas kemudian membenarkan tertuduh diikat jamin RM17,000 dengan seorang penjamin bagi kedua-dua pertuduhan dengan syarat tambahan perlu menyerahkan pasport kepada mahkamah dan melaporkan diri di pejabat SPRM berdekatan pada setiap bulan.Tertuduh membayar jaminan tersebut.Mahkamah juga menetapkan 17 Ogos ini untuk sebutan semula kes dan serahan dokumen. Tertuduh pernah memenangi pingat gangsa dalam acara badminton berpasukan lelaki di Sukan Asia 2006.


Pihak berkuasa digesa siasat terperinci isu hampir 400 bakal jemaah haji terkandas di KLIA

Putrajaya, 8 Julai- Pihak berkuasa perlu melakukan siasatan terperinci berhubung isu hampir 400 jemaah yang terkandas di Lapangan Terbang Antarabangsa Kuala Lumpur (KLIA) semalam.Menteri di Jabatan Perdana Menteri (Hal Ehwal Agama) Datuk Idris Ahmad menegaskan, sekiranya terdapat sebarang unsur penipuan, pihak terbabit perlu dibawa ke muka pengadilan dan diberi hukuman setimpal."Ia sebagai pengajaran kepada semua pihak agar tidak lagi berulang kes sedemikian.Saya melahirkan rasa kecewa mengenai insiden yang tidak sepatutnya berlaku apatah lagi ia melibatkan urusan Rukun Islam yang perlu dipandang berat oleh semua umat Islam, termasuklah pihak agensi yang menguruskan jemaah haji," katanya menerusi kenyataan.

(Sebahagian daripada jemaah haji yang terkandas di KLIA selepas dipercayai ditipu sebuah agensi pelancongan)

Sehubungan itu, beliau memohon pihak teraniaya dan seluruh keluarga untuk mengambil peluang pada hari Arafah untuk bermunajat dan berdoa bagi mendapatkan keredhaan Allah meski tidak dapat menunaikan haji di tanah suci.Datuk Idris turut meminta rakyat Malaysia terutamanya umat Islam agar berwaspada dan berhati-hati dalam kes sedemikian, serta mendapatkan nasihat daripada Tabung Haji (TH) walaupun menggunakan khidmat agensi luar untuk mengerjakan haji.Kira-kira 380 bakal jemaah haji dilaporkan terkandas di KLIA semalam dipercayai menjadi mangsa penipuan sebuah agensi pelancongan.Bakal jemaah itu dipercayai menggunakan visa furada untuk menunaikan haji dan tidak melalui TH.


Aktiviti skuba, UMT bantu dan latih belia OKU

KUALA NERUS, 7 Julai- Universiti Malaysia Terengganu (UMT) mengunakan kepakaran penyelam professional, bagi membantu dan melatih golongan belia Orang Kurang Upaya (OKU) dalam aktiviti skuba. Kepakaran dalam bidang tersebut sekali gus memberi pendedahan kepada pelatih selam skuba UMT, menangani belia OKU untuk menyelam di dasar laut.Pengarah Pusat Perkhidmatan Penyelidikan dan Lapangan UMT, Prof Madya Dr Hasrizal Shaari berkata latihan dijalankan di kolam renang UMT, sebelum mereka dibawa ke Pulau Bidong untuk merasai pengalaman sebenar berada di dasar laut.Program boleh disertai mereka yang mengalami masalah deria pendengaran dan cacat anggota badan."Bagi pandangan kita, dengan aktiviti selam skuba yang melibatkan OKU ini kita nampak bahawa terdapat perubahan dari segi peserta yang datang, apabila menyertai program yang kita kata sebagai selaman untuk OKU ini, mereka akan lebih lega atau hilang kesakitan buat sementara waktu," katanya kepada RTM.

"Sasaran kami adalah untuk dibawa ke Pulau Bidong tetapi latihan pertama yang perlu kita laksanakan adalah di kolam, jadi segala kemahiran, teknik cara berenang akan ajar di kolam air cetek, kemudian meneruskan renang di air terbuka sekiranya mereka layak, kita tengok bagaimana penerimaan dia," menurut Tenaga Pengajar Skuba, Rafidah Razali.

Ketika ini sesi pemanas badan diadakan semula selepas dua tahun program latihan ditutup akibat Perintah Kawalan Pergerakan (PKP) yang lalu. UMT merupakan universiti pertama di negara ini mempunyai kumpulan penyelam professional pada tahun 2017.


Banjir Baling: TNB hulur bantuan bakul makanan, wang tunai

(Menteri Tenaga dan Sumber Asli Datuk Seri Takiyuddin Hassan menyampaikan sumbangan kepada mangsa banjir pada lawatan ke Pusat Pemindahan Sementara (PPS) Sekolah Menengah Kebangsaan Jerai. Kupang/BERNAMA)

KUALA LUMPUR, 8 Julai- Tenaga Nasional Berhad (TNB) tampil menghulurkan bantuan berbentuk bakul makanan dan wang tunai kepada lebih 100 keluarga penduduk terjejas banjir di tiga Pusat Pemindahan Sementara (PPS).Tiga PPS berkenaan adalah PPS Surau An-Nur Taman Mesra, PPS Sekolah Menengah Agama Yayasan Al-Khiriah dan PPS Sekolah Menengah Kebangsaan Jerai.TNB dalam satu kenyataan memaklumkan, sebahagian sumbangan mula diagihkan oleh Menteri Tenaga Sumber Asli, Datuk Seri Takiyuddin Hassan, sejak semalam.Datuk Seri Takiyuddin turut melawat pepasangan TNB yang terjejas akibat banjir serta memuji tindakan pantas warga TNB dalam memulihkan kembali bekalan selepas tragedi terbabit."Takiyuddin juga menghargai bantuan yang dihulurkan warga kerja TNB kepada mangsa-mangsa banjir."Dalam kejadian bermula petang 4 Julai 2022 tersebut, 22 pepasangan TNB termasuk pencawang elektrik terpaksa dihenti tugas sementara bagi mengelakkan kejadian renjatan elektrik dan memastikan keselamatan orang ramai terjamin.

(Menteri Tenaga dan Sumber Asli, Datuk Seri Takiyuddin Hassan beramah mesra bersama mangsa banjir ketika menyampaikan sumbangan kepada mangsa banjir pada lawatan ke Pusat Pemindahan Sementara (PPS) Sekolah Menengah Kebangsaan Jerai, Kupang/BERNAMA)

"Tindakan segera TNB telah berjaya menyambungkan semula bekalan secara berperingkat dengan kesemua 22 pepasangan elektrik yang terjejas telah dipulihkan sepenuhnya jam 6.48 petang hari berikutnya," menurut kenyataan itu.Jelas TNB lagi, bantuan berkenaan hasil kutipan Tabung warga TNB menerusi potongan gaji pekerja bagi meringankan beban rakyat, terutamanya golongan B40."Penyerahan bakul bantuan makanan dan wang tunai yang diselenggarakan Pejabat Dearah Baling itu sedikit sebanyak memberi keceriaan kepada mangsa-mangsa yang akan menyambut Hari Raya Aidiladha beberapa hari sahaja lagi," menurut kenyataan berkenaan.


Banjir Baling: Satu kes positif COVID-19 dikesan dalam kalangan penduduk

(Pengarah Kesihatan Negeri Kedah, Dr Othman Warijo/BERNAMA)

ALOR SETAR, 8 Julai- Jabatan Kesihatan Negeri (JKN) Kedah mengesan satu kes positif COVID-19 dalam kalangan penduduk di Baling yang terkesan akibat fenomena kepala air dan bencana banjir Isnin lepas.Pengarah Kesihatan negeri Dr Othman Warijo berkata mangsa yang positif kategori dua itu telah diasingkan di wad isolasi Hospital Baling.Beliau berkata tiga kontak rapat yang dikenal pasti telah diasingkan di pusat pemindahan sementara (PPS) khas, dan menerusi ujian RTK-Ag yang dilakukan, ketiga-tiga mereka yang tidak bergenjala didapati negatif.“JKN turut menjalankan pemantauan terhadap penyakit berjangkit dalam kalangan penduduk yang terlibat terutamanya COVID-19, penyakit seakan Influenza (ILI), leptospirosis, cirit-birit dan penyakit bawaan makanan dan air,” katanya dalam kenyataan di sini hari ini.Beliau berkata pasukan pengawasan kesihatan persekitaran juga terus menjalankan pemeriksaan dan pengawasan berkala yang melibatkan pencegahan lipas, lalat dan tikus serta nyamuk di tiga PPS yang dibuka di daerah itu.“Pemeriksaan ini bagi memastikan kebersihan persekitaran berada pada tahap terbaik untuk kesihatan dan keselesaan mangsa dan para petugas di sana. Sehingga pukul 8 malam tadi, tiga PPS masih dibuka iaitu di Sekolah Menengah Kebangsaan (SMK) Jerai, Sekolah Menengah Agama (SMA) Yayasan Al-Khairiah dan Surau An-Nur.“Bagi memastikan tahap kesihatan penduduk di semua PPS terjamin, Pejabat Kesihatan Daerah (PKD) Baling meneruskan perkhidmatan klinik perubatan statik melibatkan tiga pasukan

perubatan dengan kekuatan 12 anggota,” katanya.

(Penduduk setempat melakukan kerja-kerja membersihkan rumah dan kawasan sekitar hari ini akibat dilanda banjirberikutan hujan lebat berterusan selama tiga jam petang 4 Julai lalu di Kampung Iboi, Kupang/BERNAMA)

Beliau berkata klinik itu beroperasi 24 jam di PPS SMK Jerai manakala dua lagi klinik beroperasi dari pukul 8 pagi hingga 5 petang di PPS SMA Yayasan Al-Khairiah dan PPS Surau An-Nur.Sementara itu Dr Othman berkata pihaknya juga telah menggerakkan Pasukan Perkhidmatan Sokongan Kesihatan Mental dan Psikososial yang membuat penilaian respons psikososial di lapangan serta memberi bantuan kecemasan psikososial kepada mangsa banjir yang terkesan.“Pasukan ini akan terus memantau tahap kesihatan mental mangsa dan petugas dari semasa ke semasa dan menasihatkan mereka yang mengalami masalah seperti stres, keresahan dan kemurungan ekoran bencana untuk hadir ke klinik berdekatan bagi mendapatkan bantuan sokongan. -BERNAMA


Warga emas nyaris maut dilibas penyamun dengan parang

BENTONG, 8 Julai- Seorang warga emas berusia 72 tahun nyaris maut setelah dilibas dengan parang dalam kejadian samun pada pukul 7.50 pagi semalam.

Ketua Polis daerah Bentong, Superitenden Zaiham Mohd Kahar berkata, Balai Polis Karak menerima panggilan daripada mangsa yang memaklumkan bahawa dua lelaki tidak dikenali telah masuk ke dalam rumahnya, di Taman Hijau, Karak untuk menyamun.

"Ketika kejadian, mangsa berada di dalam rumah bersama isterinya yang berusia 69 tahun dan seorang cucu lelaki berumur 18 tahun.Semasa bergelut, mangsa telah dilibas dengan parang oleh salah seorang suspek dan mengalami kecederaan di bahagian bawah leher sebelah kanan dan telah menerima 10 jahitan," katanya.Tambah beliau, cucu mangsa pula mengalami bengkak di kepala akibat dihentak menggunakan bahagian belakang parang.Suspek telah melarikan barang kemas berupa rantai dan cincin.

(Rakaman kamera litar tertutup menunjukkan berlaku pergelutan sebelum suspek bertindak melibas mangsa menggunakan parang)

"Kedua-dua suspek dipercayai berusia dalam lingkungan 20 hingga 30-an dan memakai topi keledar bertutup serta menaiki sebuah motosikal jenis Honda EX5.

Siasatan awal mendapati, tindakan samun itu dilakukan oleh dua lelaki warga tempatan," katanya lagi.Kes disiasat di bawah Seksyen 395/397 Kanun Keseksaan dan sekiranya didapati bersalah boleh dikenakan penjara 20 tahun dan sebatan.Polis Bentong kini sedang mengesan kedua-dua suspek dan meminta kerjasama orang ramai yang mempunyai maklumat agar segera menghubungi pusat kawalan daerah Ibu Pejabat Polis Daerah Bentong di talian 09-222-2222.


Dua beranak rentung dalam kebakaran

ALOR GAJAH, 8 Julai- Dua beranak rentung dalam kebakaran di kediaman mereka di Kampung Cherana Puteh, awal pagi tadi.Menurut jurucakap Jabatan Bomba dan Penyelamat (JBPM) Melaka, mangsa Allahudin Abd Hamid, 51 tahun ditemui di dalam bilik air manakala anaknya, Muhammad Badrul Allahudin, lima tahun ditemui di bilik tidur utama.Kejadian disedari orang awam sebelum bertindak menghubungi pihak bomba kira-kira pukul 1.56 pagi.Bomba mengambil masa kira-kira tiga jam untuk memadam kebakaran dan mengeluarkan mangsa terperangkap.Kedua-dua mangsa ditemui telah terbakar pada seluruh badan.

(Salah seorang mangsa ditemui pada satu sudut di dalam kediaman mereka yang musnah dijilat api)

Sementara itu, menurut Ketua Polis Daerah Alor Gajah, Supritendan Arshad Abu, berdasarkan siasatan awal, rumah berkenaan hanya didiami oleh kedua-dua mangsa.Punca kebakaran dan kematian masih dalam siasatan.Mayat kedua-dua mangsa dibawa ke hospital Alor Gajah untuk dibedah siasat.


RM100 juta disasar menerusi Halmart

NILAI, 8 Julai - Majlis Amanah Rakyat (MARA) menyasarkan sebanyak RM100 juta hasil jualan menerusi program Pembangunan Peruncitan MARA: Halal Mart atau Halmart.  Menurut Menteri Pembangunan Luar Bandar, Datuk Seri Mahdzir Khalid sasaran itu diyakini dapat dicapai susulan 14 usahawan Halmart mengikuti program itu sejak tahun 2021.

(Mahdzir bercakap kepada pemberita selepasmerasmikan Program Pembangunan Peruncitan MARA: Halmart di sini)

" Ini merupakan salah satu daripada program dalam membangunkan usahawan yang ada di MARA, dan MARA akan terus bantu usahawan-usahawan dengan kemudahan pembiayaan serta latihan dan juga sediakan premis-premis perniagaaan, kerana objektif program ini memperkasakan kedai serbaneka yang berkonsepkan halal mart, serta menjadi platform kepada pemasaran produk usahawan," kata Mahdzir di sini.Beliau berharap, lebih banyak kedai serbaneka berkonsep halal terutamanya di luar bandar dapat diwujudkan sekali gus memberi peluang pekerjaan kepada penduduk setempat.


PVATM mohon pelarasan pencen, bantuan kebajikan dan pemberian elaun kenangan

KUALA LUMPUR, 8 Julai - Pelarasan pencen, bantuan kebajikan secara berterusan untuk veteran tidak berpencen dan pemberian elaun kenangan kepada penerima Pingat Jasa Malaysia adalah tiga isu yang akan terus diperjuang oleh Persatuan Veteran Angkatan Tentera Malaysia (PVATM).PVATM dalam kenyataan memaklumkan persatuan itu mengambil pendekatan mengemukakan tuntutan secara berhemah dan rundingan kerana kaedah tersebut merupakan jalan paling sesuai serta terbaik untuk menyelesaikan sesuatu isu."Kami menyambut baik dan mengucapkan ribuan terima kasih kepada Menteri Kanan Pertahanan Datuk Seri Hishammuddin Tun Hussein yang mengumumkan dua perkara penambahbaikan kemudahan yang diberikan kepada veteran dan balu ATM," menurut kenyataan itu.Majlis Angkatan Tentera pada Rabu telah meluluskan dua daripada lima isu kebajikan yang diperjuang oleh PVATM dan rakan seperjuangan lain.

Isu pertama ialah jangka masa pemberian pencen terbitan kepada isteri yang dikahwini veteran ATM dalam masa persaraan dipanjangkan sehingga veteran mencapai usia 80 tahun kerana sebelum ini, jangka masa itu hanya 20 tahun yang dikira daripada tarikh mula bersara.Isu kedua pula ialah penubuhan Tribunal atau Jawatankuasa Pengampunan bagi bekas anggota tentera yang diberhentikan atas sebab tatatertib untuk membolehkan mereka diiktiraf sebagai veteran dan mereka boleh menerima kemudahan bantuan kebajikan kerajaan yang disalurkan melalui Jabatan Hal Ehwal Veteran (JHEV). - BERNAMA


Turkiye rancang lancar Turkovac di Malaysia

ANKARA, 8 Julai - Turkiye merancang untuk melancarkan vaksin domestik dan nasional, Turkovac, di Malaysia.  Menurut Presiden Recep, Tayyip Erdogan usaha tersebut untuk memindahkan teknologi vaksin dan menjalankan kajian pembangunan vaksin secara bersama.  Presiden Erdogan menjelaskan, Malaysia merupakan pemegang kepentingan komersial terbesar republik itu di rantau ASEAN.  Di sebalik pandemik COVID19, jumlah dagangan kedua-dua negara meningkat sebanyak 50 peratus tahun lepas, melebihi paras AS$3.5 bilion.  Angka untuk enam bulan pertama tahun ini juga menunjukkan peningkatan yang berterusan.

Momentum semasa menunjukkan bahawa Malaysia-Turkiye akan mencapai sasaran volum dagangan sebanyak AS$5 bilion, yang ditetapkan untuk tahun 2024.  Presiden Erdogan berkata, atas cadangan Perdana Menteri kedua-dua pemimpin memutuskan untuk meningkatkan hubungan antara negara daripada perkongsian strategik kepada perkongsian strategik yang komprehensif.  Usaha tersebut menjadi petanda baharu terhadap hubungan luar biasa yang telah dicapai.


Kerjasama Malaysia-Turkiye pastikan rantaian bekalan makanan cukup dan stabil

ANKARA, 8 Julai - Malaysia dan Turkiye bersetuju untuk bekerjasama bagi memastikan rantaian bekalan makanan sentiasa mencukupi dan stabil.  Persetujuan itu dicapai dalam perbincangan antara Perdana Menteri Datuk Seri Ismail Sabri Yaakob dan Presiden Recep Tayyip Erdogan di Istana Presiden, di sini. Malaysia dan Türkiye akan meningkatkan perdagangan produk makanan dan akan terus menjalinkan kerjasama yang meliputi perkongsian maklumat serta pengalaman.  "Pada masa sama, Malaysia dan Türkiye akan memperkasakan penyelidikan dan pembangunan (R&D) dalam sektor makanan, bagi meningkatkan keupayaan menghasilkan sumber makanan dan kelangsungan sekuriti makanan untuk berada pada tahap yang stabil. Kerjasama strategik Malaysıa-Turkiye ini merupakan langkah signıfıkan kedua-dua negara dalam menyokong usaha masyarakat antarabangsa ke arah membina ketahanan rantaian bekalan makanan global," kata Ismail semalam. Kedua-dua pemimpin bersetuju kerjasama Kuala Lumpur - Ankara ditingkatkan ke tahap perkongsıan strategik komprehensif.

"Ini memandangkan skop kerjasama telah berkembang meliputi pelbagaı sektor seperti ekonomi, pendidikan, keselamatan makanan, pelancongan, perbankan Islam dan industrı pertahanan. Kerjasama ini akan terus dikembangkan untuk manfaat bersama," katanya lagi. Sementara itu, aspek perdagangan turut disentuh.  Kedua-dua negara kini berada dalam pusingan akhir perluasan skop Perjanjıan Perdagangan Bebas Malaysia-Turkiye (MTFTA) yang meliputi bidang-bıdang baharu seperti pelaburan, perkhidmatan dan e-dagang.  Mengenai isu Palestin, Malaysia dan Turkiye sependapat berhubung sokongan berterusan kepada perjuangan Palestin.  Malaysia menghargai pendirian dan usaha Turkiye dalam membela rakyat Palestin.  Dalam pada itu, Perdana Menteri menyampaikan ucapan tahniah kepada Presiden Erdogan atas penerimaan permohonan pertukaran nama Turki kepada Turkiye yang telah diitiraf oleh Pertubuhan Bangsa-Bangsa Bersatu (PBB) bulan lalu.


JPJ Terengganu tumpu penyalahgunaan dadah dalam kalangan pemandu bas ekspres

KUALA TERENGGANU, 8 Julai - Sepanjang musim perayaan ini, Jabatan Pengangkutan Jalan (JPJ) Terengganu memberi tumpuan khusus terhadap penyalahgunaan dadah dalam kalangan pemandu bas ekspres.Ini merupakan sebahagian daripada usaha JPJ dalam usaha mengurangkan kes kemalangan terutama melibatkan statistik kematian.  Pengarah JPJ Terengganu, Zulkarnain Yasin berkata sepanjang Operasi Khas Hari Raya Aidiladha kali ini bermula 7 hingga 8 Julai dan selepas raya pada 12 hingga 13 Julai, pihaknya akan bekerjasama dengan Polis Diraja Malaysia (PDRM) dan Agensi Anti Dadah Kebangsaan (AADK).Kerjasama itu bagi mengesan jika ada berlakunya penyalahgunaan dadah dalam kalangan pemandu bas.

(Zulkarnain bercakap kepada media selepas mengadakan Operasi Khas Hari Raya Aidiladha 2022Peringkat JPJ Negeri Terengganu di Hentian Bas Majlis Bandar Raya di sini)

"Untuk kali ni kita periksa sepenuhnya pemandu-pemandu, kedua kita akan buat pemeriksaan air kencing. Ini berbeza dengan sebelumnya, yang mana sebelum ini kita periksa secara rawak. Kali ini semua tidak terkecuali," kata Zulkarnain di sini.Sepanjang musim perayaan ini pihaknya turut menggerakkan unit penguatkuasaan bermotosikal bagi memastikan kelancaran trafik ketika perayaan.   Pihaknya tidak akan berkrompromi dengan mana-pemandu yang dikesan melakukan kesalahan jalan raya.


Pembukaan sempadan, MOTAC sasar sejuta pengunjung melawat muzium di seluruh negara

KUALA LUMPUR, 7 Julai- Kementerian Pelancongan, Kesenian dan Kebudayaan (MOTAC) menyasarkan satu juta orang dijangka melawat muzium di seluruh Malaysia tahun ini berikutan pembukaan semula sempadan negara pada April. Menterinya, Datuk Seri Nancy Shukri berkata kemasukan pelancong dijangka menjana pendapatan sekitar RM900,000 sambil menambah, ia akan disalurkan kepada tabung amanah Jabatan Muzium.MOTAC telah melancarkan Pelan Rangka Kerja Pemulihan Pelancongan 2.0, kesinambungan Pakej Rangsangan Ekonomi, bagi memudahkan pemulihan industri pelancongan dan kebudayaan, selain memberi insentif dan bantuan untuk rakyat Malaysia dalam bentuk diskaun, baucar dan rebat untuk melancong dalam negeri."Sesungguhnya saya percaya dengan panganjuran pameran seumpama ini dapat menjadi pemangkin kepada peningkatan potensi muzium sebagai salah satu penyumbang untuk usaha penjanaan semula ekonomi negara.Inisiatif ini juga akan memberi lebih banyak pilihan dengan berbagai variasi produk pelancongan negara bagi merancakkan kembali sektor pelancongan dan kebudayaan negara," kata Datuk Seri Nancy ketika berucap pada Majlis Perasmian Pameran Motif dan Reka Corak Tekstil di ibu negara.

(Menteri MOTAC, Datuk Seri Nancy Shukri berkata demikian kepada media selepas MajlisPerasmian Pameran Motif dan Reka Corak Tekstil hari ini)

Selain itu, kerajaan komited untuk menambah bilangan pekerja mahir dan produk dalam sektor pelancongan dengan merangka dan melaksanakan kedua-dua Rancangan Pelancongan Negara 2020-2030 serta Dasar Kebudayaan Kebangsaan (DAKEN).


KPM bangunkan tiga sistem pengurusan, bantu mudahkan tugas guru

KUALA LUMPUR, 7 Julai- Tiga sistem pengurusan secara dalam talian sedang dibangunkan Kementerian Pendidikan Malaysia (KPM).Ia bagi menambah baik sistem pengurusan dan memudahkan tugas guru di sekolah.Jelas Menteri Kanan Pendidikan, Datuk Dr Radzi Jidin, platform berkenaan melibatkan sistem penyusunan jadual pembelajaran, sistem pengurusan utiliti dan sistem pelaporan pembelajaran dan pengajaran (PdP) guru.Langkah tersebut selaras dengan digitalisasi KPM bagi menambah baik sistem pengurusan dan kecekapan sumber selain memperkukuh pedagogi pendidikan melalui penggunaan teknologi digital."Selama ini apa yang dilaksanakan sekolah, ia dibuat secara manual oleh Penolong Kanan Pentadbiran ataupun ia dibuat menggunakan sistem yang dibuat oleh vendor berbeza. Kita membuat ketetapan bagi KPM membuat sistem agar semua sekolah seluruh negara masukkan maklumat yang diperlukan. Maka, sistem itu akan membantu sekolah membina jadual waktu bagi menyelaras tugas-tugas Penolong Kanan Pentadbiran tadi," kata Dr Radzi Jidin dalam sidang media selepas merasmikan Digital Utilisation and Technology Awards (DUTA) 2021.

(Datuk Dr Radzi Jidin menyampaikan hadiah kepada pemenang DUTA 2021)

Bagi sistem pengurusan utiliti yang bertujuan memantau penggunaan air dan elektrik sekolah, ia sedang melalui fasa akhir dan dijangka mula digunakan tahun ini.


Tiada keperluan tubuh Suruhanjaya Siasatan Awam untuk siasat punca banjir - Takiyuddin

BALING, 7 Julai- Tiada keperluan untuk mengadakan Suruhanjaya Siasatan Awam bagi mengenal pasti punca kejadian banjir dan fenomena kepala air yang berlaku di beberapa buah kampung di daerah Baling, Kedah pada petang Isnin lepas. Menteri Tenaga dan Sumber Asli, Datuk Seri Takiyuddin Hassan berkata pelbagai jabatan teknikal yang berkaitan sedang membuat siasatan berhubung perkara itu dan akan membuat kesimpulan serta menentukan punca tragedi itu. "Saya percaya jabatan yang berkaitan sedang mengadakan siasatan di kawasan berkenaan. Sekiranya (punca) berkaitan dengan penanaman semula, ia di bawah Jabatan Perhutanan. Ini kita serah kepada jabatan-jabatan berkaitan untuk melakukan siasatan."Jadi tidak perlulah suruhanjaya siasatan dan sebagainya, jabatan kita pun mempunyai kemampuan dan kepakaran yang tersendiri," katanya dalam sidang media selepas mengunjungi tiga pusat pemindahan sementara dan melawat ke kawasan terjejas bencana banjir di sini hari ini.Beliau mengulas cadangan Sahabat Alam Malaysia (SAM) agar kerajaan Kedah mengadakan Suruhanjaya Siasatan Awam bagi mengenal pasti punca tragedi banjir di Baling pada Isnin lepas dan kejadian di Gunung Jerai, Yan tahun lepas. Datuk Seri Takiyuddin berkata pihaknya menjangkakan siasatan berhubung kejadian banjir di Baling akan diselesaikan dalam masa terdekat memandangkan ia tidak melibatkan kawasan yang luas. "Jabatan Mineral dan Geosains Malaysia bersama Jabatan Ukur dan Pemetaan Malaysia (JUPEM) akan membuat tinjauan di kawasan Gunung Inas, di sini bagi melakukan siasatan dan mencadangkan tindakan yang sewajarnya. "Seperti mana yang kita buat di Gunung Jerai (sebelum ini), JMG banyak melakukan siasatan berkaitan pengukuhan kawasan lereng yang berisiko dan sebagainya, banyak cadangan teknikal akan diberikan oleh JMG kepada jabatan lain termasuk Jabatan Kerja Raya dan sebagainya," tambahnya.

(Menteri Tenaga dan Sumber Asli, Datuk Seri Takiyuddin Hassan menegaskan perkara itu dalam sidang media hari ini di Baling, Kedah)

Beliau turut menolak andaian bahawa jabatan-jabatan berkaitan lambat mengenal pasti kawasan yang berisiko berlakunya kejadian yang tidak diingini sehinggalah kejadian itu berlaku.Kerajaan dan jabatan yang berkaitan memberi keutamaan dan mengambil tindakan di kawasan yang telah dikenal pasti berisiko tinggi untuk berlaku bencana dan kawasan terlibat bencana di Baling tidak termasuk dalam kategori kawasan berisiko sebelum ini.


KUSKOP tawar geran dan pinjaman kepada koperasi sekolah yang terlibat aktiviti pertanian

PETALING JAYA, 7 Julai- Kementerian Pembangunan Usahawan dan Koperasi (KUSKOP) menawarkan geran dan pinjaman mudah kepada koperasi sekolah yang ingin melibatkan diri dalam aktiviti pertanian.Menterinya, Tan Sri Noh Omar berkata ia bagi membantu pihak sekolah memperbanyakkan lagi aktiviti pertanian serta membangunkan usahawan tani dalam kalangan pelajar sekolah."Kita harap koperasi sekolah juga akan terlibat dalam aktiviti pertanian agromakanan. Bukan sahaja kita nak melahirkan seorang bangsa usahawan dalam kalangan pelajar tapi kita juga perlu seiring untuk mencapai matlamat negara dalam melahirkan petani moden satu hari nanti," kata Noh Omar pada sidang media Perasmian Penutupan Pertandingan Pidato Koperasi Sekolah Peringkat Kebangsaan 2022, di sini.

(Menteri KUSKOP, Tan Sri Noh Omar menjelaskan perkara tersebut dalam sidang media PerasmianPenutupan Pertandingan Pidato Koperasi Sekolah Peringkat Kebangsaan 2022)

Tambah beliau, permohonan boleh dibuat terus kepada Suruhanjaya Koperasi Malaysia (SKM).Pertandingan anjuran Institut Koperasi Malaysia (IKMA) itu mempromosikan sambutan 100 tahun gerakan koperasi di Malaysia serta memartabatkan bahasa Melayu di peringkat dunia.


Program Jualan Keluarga Malaysia diperluas ke setiap DUN, tawar harga lebih murah - Annuar

PUTRAJAYA, 7 Julai- Program Jualan Keluarga Malaysia akan dibuat pada skala yang lebih besar dan menyeluruh agar lebih banyak barangan dapat dijual dan disertai lebih banyak premis.Menurut Pengerusi Pasukan Khas Jihad tangani Inflasi, Tan Sri Annuar Musa sehingga kini sebanyak RM12 juta daripada RM100 juta peruntukan telah dibelanjakan untuk melaksanakan program tersebut."Satu kaedah yang diperbaharui, melibatkan kerjasama penuh beberapa premis, pasaraya dan kedai terpilih. Selain barangan yang dijual adalah lebih murah. Maka, ruang jualan murah Keluarga Malaysia akan diwujudkan di seluruh negara di semua kawasan-kawasan Dewan Undangan Negeri (DUN), parlimen dan sebagainya secara besar-besaran," kata Annuar Musa dalam satu sidang media hari ini.Tambahnya, beliau berharap pendekatan baharu itu akan dapat dilaksanakan dalam masa terdekat secara berterusan di premis atau pasaraya terpilih.Sementara itu, kerajaan komited memastikan harga minyak masak di pasaran dapat diturunkan apabila harga komoditi sawit menunjukkan penurunan.Menurut Tan Sri Annuar Musa, komitmen sama turut diminta kepada pengilang minyak masak."Kita akan pantau kadar sebenar harga sawit dalam masa terdekat dan apabila kadar itu turun lebih rendah maka komitmen pengilang dan peruncit untuk mengurangkan harga minyak yang dijual perlu dilaksanakan," tambah Annuar Musa.

Dalam pada itu, Annuar turut mengulas berhubung Bank Negara Malaysia (BNM) dan Jabatan Perangkaan Malaysia (DOSM) perlu membuat penjelasan lanjut bagi pengetahuan orang ramai berhubung pengumuman baharu berkaitan kadar faedah.Ia perlu agar orang ramai dapat memahami justifikasi sesuatu tindakan tertentu diambil."Saya harap kita semua dapat memahami bahawasanya badan yang menentukan kadar faedah itu adalah satu badan yang bebas.Mereka mempunyai alasan dan sebab-sebab tertentu namun perlu memberikan penjelasan kepada umum untuk kefahaman rakyat," ulas Annuar Musa.


Jemaah haji negara mula bergerak ke Arafah, kekal fokus dan jaga kesihatan - TH

MAKKAH, 7 Julai- Kesemua 14,306 jemaah haji Malaysia mula bergerak ke Arafah hari ini.  17 buah bas disediakan dengan pergerakan dilakukan secara berperingkat bermula awal pagi dan dijangka selesai selewatnya tengah malam. Buat pertama kalinya juga tilam dan bantal disediakan buat setiap jemaah haji muasassah di Arafah.  Selain itu bekalan elektrik disalur terus dari pencawang utama bukan lagi bantuan mesin generator. Ketua Rombongan Haji Malaysia, Datuk Seri Syed Saleh Syed Abdul Rahman berkata menerusi dua penambahbaikan penting tersebut, jemaah akan dapat lebih keselesaan berwukuf selain mengelakkan gangguan elektrik yang menjejaskan ibadah mereka.  "Diharapkan bekalan elektrik itu lebih baik dan lebih stabil kerana pada tahun ini kita akan menggunakan khemah-khemah yang menggunakan pendingin hawa. Jadi dengan itu, memerlukan bekalan elektrik yang banyak," kata Datuk Seri Syed Saleh kepada pemberita RTM.

(Ketua Rombongan Haji Malaysia, Datuk Seri Syed Saleh Syed Abdul Rahman)

Memandangkan operasi masya’ir lebih mencabar, Datuk Seri Syed Saleh menuntut kekuatan mental dan fizikal jemaah selain kesabaran terutama ketika perlu berjalan pergi dan balik sejauh 10 kilometer untuk melontar di Mina.Selain itu mematuhi peraturan-peraturan yang telah ditetapkan demi kelancaran ibadah haji mereka.  "Para petugas kita juga telah bersedia, sepanjang 10 kilometer ini, ada pos menunggu petugas-petugas Tabung Haji untuk memberi panduan arah dan juga untuk membantu mereka yang memerlukan sebarang bantuan. Dengan ini, Insya-Allah kita mengharapkan perjalanan sepanjang operasi masya'ir ini dapat berjalan dengan baik," tambah beliau.  109 petugas kebajikan dan 191 petugas kesihatan telah pun bersiap sedia di masya’ir untuk menyambut ketibaan Jemaah haji Malaysia.


Serah pada Perdana Menteri tentukan tarikh bubar parlimen - Mahdzir

NILAI, 7 Julai - Tarikh pembubaran parlimen bagi mengadakan Pilihan Raya Umum ke-15 (PRU15) perlu diserahkan kepada Perdana Menteri Datuk Seri Ismail Sabri Yaakob untuk menentukannya, kata Naib Presiden UMNO Datuk Seri Mahdzir Khalid.Beliau berkata ini kerana Ismail Sabri lebih mengetahui masa yang sesuai untuk mengadakan pilihan raya, meskipun beliau turut mempunyai jawatan tinggi dalam UMNO.“Kita serah pada Perdana Menteri (tarikh pembubaran Parlimen). Meskipun (saya) ada jawatan dalam parti tetapi pembubaran Parlimen seeloknya biarlah kita ajukan pada Perdana Menteri..saya fikir dia tahu masa yang sesuai," katanya kepada pemberita selepas merasmikan Program Pembangunan Peruncitan Mara : Halmart di sini, hari ini.

Beliau berkata demikian bagi mengulas laporan media yang mengatakan lima kepemimpinan tertinggi UMNO belum duduk berbincang tarikh pembubaran Parlimen bagi memberi laluan kepada PRU15 meskipun ketetapan itu dikemukakan dalam Perhimpunan Agung UMNO 2021 pada Mac lepas. - BERNAMA


Orang ramai dinasihat terus mematuhi SOP menjelang Aidiladha - Khairy

KUALA LUMPUR, 7 Julai- Orang ramai dinasihatkan agar terus berwaspada apabila menziarahi ahli keluarga mereka menjelang sambutan Hari Raya Aidiladha ini bagi membendung peningkatan kes harian COVID-19.Menteri Kesihatan, Khairy Jamaluddin berkata orang ramai perlu memakai pelitup muka apabila berada di kawasan tertutup dan sesak selain mengamalkan langkah Uji, Lapor, Maklum, Asing dan dapatkan Rawatan (TRIIS)."Jadi menjelang sambutan Hari Raya Aidiladha ini, teruskan berwaspada apabila pergi menziarah ahli keluarga. Pakai pelitup muka apabila di kawasan tertutup dan sesak, amalkan #TRIIS. Lakukan ujian kendiri sebelum balik kampung," kata Khairy dalam satu hantaran di Twitter.Sambutan Hari Raya Aidilfitri lepas menyaksikan bilangan kes harian COVID-19 meningkat kepada 3,410 kes pada 12 Mei 2022.Ini antara lain berpunca daripada peningkatan kadar pergerakan dalam masyarakat dan aktiviti perkumpulan ramai.


Kes wanita tular jual air buah, siasatan masih berjalan - JHEAT

KUALA NERUS, 7 Julai- Pemilik restoran yang didakwa berpakaian dan berkelakuan tidak senonoh dalam sebuah video tular telah ditahan Jabatan Hal Ehwal Agama Terengganu (JHEAT) di daerah Setiu, Terengganu. Bagaimanapun, wanita terbabit sudah dibebaskan dengan bon jaminan. Pesuruhjaya JHEAT, M. Rozi Bidin berkata wanita tersebut ditahan di premis miliknya dalam satu operasi bersama pihak polis serta Majlis Daerah Setiu pada pukul 5 petang, Selasa. Keterangan telah direkodkan dan beberapa saksi akan turut dipanggil bagi membantu siasatan. "Kita sekarang ini masih lagi melengkapkan kertas sisatan. Kalau perlu kita panggil saksi-saksi yang tahu isu ini atau yang terlibat untuk kita lengkapkan siasatan.Insya-Allah, kita akan serah pada Jabatan Syariah untuk tindakan seterusnya. Kita akan lihat nanti pendakwaan di bawah seksyen apa, sama ada berpakaian tidak senonoh atau yang lain. Kita akan lihat nanti," kata M. Rozi Bidin ketika ditemui pemberita RTM pada Majlis Penghayatan Sambutan Hari Arafah Peringkat negeri, di sini. Baru-baru ini tular di media sosial video berdurasi 34 saat yang memperlihatkan dua pelanggan tanpa segan silu bergambar dengan pekerja wanita di kedai berkenaan.

(Pesuruhjaya JHEAT, M. Rozi Bidin menjelaskan perkara tersebut kepada media dalam satu majlis di Kuala Nerus)


Banteras ketirisan barang subsidi, minyak masak, Ops Bersepadu KPDNHEP diperhebat

PUTRAJAYA, 7 Julai- Ops Bersepadu menerusi Kementerian Perdagangan Dalam Negeri dan Hal Ehwal Pengguna (KPDNHEP) akan terus diperhebat bagi membanteras ketirisan barang subisidi terutama minyak masak dari diseludup ke negara asing.Ia membabitkan agensi penguatkuasa lain seperti Polis Diraja Malaysia (PDRM), Angkatan Tentera Malaysia (ATM), dan Pasukan Gerakan Am (PGA) yang akan memantau sempadan negara melibatkan Sabah, Sarawak, Kedah dan Kelantan.Menurut Pengerusi Pasukan Khas Jihad Tangani Inflasi, Tan Sri Annuar Musa, sehingga kini sebanyak RM1.5 juta telah berjaya dirampas yang membabitkan 61 kes termasuk individu dan peniaga di Sabah, Sarawak, Kedah dan Kelantan.

(Pengerusi Pasukan Khas Jihad Tangani Inflasi, Tan Sri Annuar Musa)

"Kita juga akan mengutip maklumat-maklumat secara lebih mendalam sekiranya masih lagi berlaku pengilang-pengilang yang dengan kegiatan-kegiatan terutamanya sengaja meneruskan atau turut terlibat penyeludupan dan menjual minyak-minyak masak bersubsidi secara pukal bagi tujuan yang lain daripada dasar yang ditetapkan iaitu membekalkan minyak bersubsidi kepada kumpulan atau kegunaan domestik", katanya.Tambah beliau pasukan penguatkuasaan KPDNHEP akan terus memantau dan perisikan sama ada melalui Ops Bersepadu di sempadan, mahupun Ops ATM dan OPS Samar di dalam negeri.Beliau menjelaskan demikian dalam sidang media Pasukan Khas Jihad Tangani Inflasi di Putrajaya.Setakat ini sebanyak 486,686 pemeriksaan telah dijalankan yang melibatkan 77,633 pemeriksaan di luar bandar dan 409,054 di bandar-bandar seluruh negara.


Tiga warga Bangladesh ditahan tanam pokok ganja

PASIR MAS, 7 Julai- Tiga lelaki warga Bangladesh ditahan selepas dipercayai terlibat kegiatan menanam pokok ganja di luar rumah kongsi mereka di ladang sayur-sayuran di Lojing, Gua Musang, kelmarin.Pemangku Ketua Polis Kelantan, Datuk Muhamad Zaki Harun berkata, serbuan dilakukan pada pukul 10.27 pagi ketika ketiga-tiga suspek yang berusia antara 23 dan 34 tahun itu berada di dalam rumah."Hasil pemeriksaan, polis menjumpai satu lipatan akhbar yang mengandungi tumbuhan kering dipercayai dadah jenis ganja seberat 5.3 gram.Pemeriksaan lanjut di kawasan luar rumah telah membawa kepada penemuan satu pokok ganja yang ditanam di dalam polibeg berwarna putih," katanya selepas Majlis Penutup Kursus Tempur Jarak Dekat Siri 1/2022, Kontinjen Kelantan di Lapang Sasar Bukit Pak Junuh, di sini.

(Datuk Muhamad Zaki Harun, Pemangku Ketua Polis Kelantan)

Datuk Muhamad Zaki berkata, ujian saringan air kencing terhadap suspek berusia 24 dan 34 tahun mendapati mereka positif dadah jenis methamphetamine, manakala seorang lagi positif dadah jenis tetrahydrocannabinol (THC).Anggaran keseluruhan rampasan termasuk ganja kering dan pokok ganja itu dianggarkan hampir RM300.Jelas beliau, kesemua suspek yang ditahan mempunyai permit sah untuk bekerja di ladang sayur-sayuran tersebut.Mengulas lanjut, Datuk Muhamad Zaki berkata, dalam Ops Tapis khas yang bermula 2 Julai sehingga semalam, Polis Kelantan berjaya menahan 191 individu dan merampas pelbagai jenis dadah bernilai hampir RM77,000.


Pasukan Khas Jihad Menangani Inflasi proaktif tangani isu bekalan ayam, harga makanan

PUTRAJAYA, 7 Julai- Pasukan Khas Jihad Menangani Inflasi terus proaktif dengan pelbagai inisiatif bagi menangani isu bekalan ayam dan harga makanan sekali gus memastikan bekalan ayam negara kekal terjamin.Menurut Pengerusinya, Tan Sri Annuar Musa, setakat ini semua semakan telah dibuat oleh pasukan penguat kuasa bagi memastikan harga dan bekalan ayam stabil serta dijual kurang daripada harga syiling."Kita akan terus memastikan bekalan ayam di stabilkan dan cukup serta proses untuk menyampaikan bantuan subsidi yang sedang dilaksanakan ini dapat dijalankan dengan berkesan", katanya dalam sidang media Pasukan Khas Jihad Tangani Inflasi, di sini.

(Pengerusi Pasukan Khas Jihad Menangani Inflasi, Tan Sri Annuar Musa)

Tambah beliau bagi memastikan bekalan ayam berjaya distabilkan, kerajaan turut menambah pusat penyembelihan dan loji pemprosesan di luar negara yang sebelum ini terhad di negara Thailand dan China.Keseluruhan ekosistem pengeluaran ayam juga turut diteliti dan pemantauan dibuat secara berterusan untuk memastikan sistem bekalan ayam negara terkawal.Dalam pada itu kerajaan turut meluluskan pemberian subsidi yang memperuntukkan sebanyak RM1.1 bilion kepada penternak sejak 5 Februari lalu bagi menampung kos kenaikan kos input pengeluaran ayam.Sebelum ini kerajaan telah menetapkan harga syiling runcit ayam standard sebanyak RM9.40 sekilogram di semenajung bermula 1 Julai lalu.Manakala harga ayam di ladang ditetapkan pada RM6.00 sekilogram dan harga ayam di pihak pemborong pada RM8.10 sekilogram.


Pasangan suami isteri ditemui mati dibunuh ahli keluarga sendiri

IPOH, 7 Julai- Sepasang suami isteri ditemui mati dipercayai dibunuh oleh ahli keluarga sendiri di kediaman mereka di Taman Bercham Aman, Ipoh.  Mayat, Ng Chun Hon, 64 tahun dan Ooi Tin Lu, 59 tahun ditemui dalam keadaan berlumuran darah di ruang tamu rumah berkenaan, pagi tadi.  Ketua Polis Daerah Ipoh, Asisten Komisioner Yahaya Hassan berkata susulan kejadian tersebut pihaknya kini giat mengesan seorang lelaki dikenali sebagai Ng Chun Ming yang juga merupakan adik mangsa bagi membantu siasatan.  "Suspek merupakan salah seorang ahli keluarga yang mana telah menghilangkan diri bersama kenderaan milik si mati. Setakat ini, suspek seorang dan kita amat mengharap masyarakat membantu kita mengesan suspek ini kerana suspek pun mempunyai satu rekod jenayah iaitu dibawah Seksyen 325 Kanun Keseksaan iaitu kesalahan mendatangkan cedera parah," kata Yahaya Hassan kepada pemberita RTM.

(Pihak polis tiba di lokasi kejadian sejurus menerima panggilan daripada ahli keluarga)

Kejadian disedari salah seorang keluarga mangsa yang kemudian melaporkannya kepada pihak polis.  Turut berada di rumah tersebut ibu mangsa yang uzur berumur lingkungan 90-an.  Warga emas itu bagaimanapun tidak mengalami sebarang kecederaan.  Kedua-dua mangsa dipercayai dibunuh malam tadi dengan kecederaan parah di bahagian kepala dan kes disiasat mengikut Seksyen 302 Kanun Keseksaan kerana membunuh.


JPJ siasat lori rempuh beberapa kenderaan di JB-Woodlands

KUALA LUMPUR, 7 Julai- Jabatan Pengangkutan Jalan (JPJ) akan segera menjalankan siasatan berhubung video tular sebuah lori melanggar beberapa kenderaan lain di Johor Bahru-Woodlands pagi tadi.Menteri Pengangkutan, Datuk Seri Dr Wee Ka Siong berkata JPJ akan menjalankan siasatan mengikut Tata Amalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) berhubung insiden tersebut yang tular dalam media sosial.Beliau berkata tindakan tegas akan dikenakan terhadap pemandu lori atau syarikat terbabit jika didapati gagal mematuhi peraturan yang ditetapkan setelah JPJ melengkapkan audit ICOP. “Ini termasuklah seperti menggantung lesen GDL pemandu lori, menggantung permit syarikat atau lain-lain hukuman yang termaktub dalam Akta Pengangkutan Jalan 1987 (Akta 333).“Sementara itu, pihak Polis Diraja Malaysia akan membuat ujian saringan air kencing terhadap pemandu lori berkenaan,” katanya dalam hantaran di laman Facebook rasminya hari ini.

(Menteri Pengangkutan, Datuk Seri Dr Wee Ka Siong/ BERNAMA)

Wee berkata Institut Penyelidikan Keselamatan Jalan Raya Malaysia (MIROS) pula akan menyiasat dari aspek teknikal untuk mencari punca kemalangan itu berlaku.“Orang ramai yang berada di tempat kejadian semasa kemalangan tersebut berlaku diminta menyerahkan bukti-bukti seperti rakaman video jika ada bagi membantu siasatan.“Saya amat memandang serius kes-kes seperti ini dan tidak akan berkompromi dengan mana-mana pihak,” katanya.Beliau berkata mana-mana pihak yang didapati bersalah akan dikenakan hukuman tegas kerana ia melibatkan keselamatan dan nyawa pengguna jalan raya.- BERNAMA


Warga emas diserang angin ahmar ketika mendaki

(Anggota bomba menggunakan pengusung untuk membawa lelaki warga emas turun selepas dia diserang angin ahmar ketika beriadah di Bukit Wawasan, Puchong hari ini/ Foto Ihsan JBPM)

PUCHONG, 7 Julai- Seorang lelaki berusia lebih separuh abad berdepan detik cemas selepas diserang angin ahmar ketika mendaki di Bukit Wawasan sebelum diselamatkan anggota bomba hari ini.Lebih memburukkan keadaan, mangsa dilapor mengalami lumpuh.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima laporan berhubung kejadian itu pada 7.31 pagi dan tiba di lokasi enam minit kemudian.Katanya, sebaik tiba, bomba mendapati mangsa berusia 61 tahun mengalami lumpuh di sebelah kiri badan dipercayai terkena serangan angin ahmar."Mangsa dalam keadaan sedar serta boleh bercakap dan usaha membawa mangsa turun dilakukan menggunakan pengusung," katanya dalam kenyataan, hari ini.Mangsa telah dihantar ke hospital untuk rawatan.

(Bomba menyelamatkan seorang lelaki yang diserang angin ahmar ketika sedang beriadah di Bukit Wawasan, Puchong/ Foto Ihsan JBPM)


Sumber air terkumpul di Gunung Inas, mengalir laju di cerun punca banjir- MB Kedah

BALING, 7 Julai- Sumber air yang terkumpul banyak di Gunung Inas, dekat sini yang mengalir turun dengan laju di sudut cerun yang curam dipercayai menyebabkan berlakunya kejadian banjir dan fenomena kepala air di sini, Isnin lepas.Menteri Besar Kedah Datuk Seri Muhammad Sanusi Md Nor berkata kesimpulan itu berdasarkan tinjauan udara yang dilakukan bersama Polis Diraja Malaysia (PDRM) semalam di kawasan gunung itu yang turut mendapati tiada pecahan takungan air seperti yang didakwa.“Saya berpeluang menaiki helikopter PDRM untuk meninjau kawasan bencana dan dapat melihat secara menyeluruh laluan aliran air yang berpunca dari Gunung Inas sehingga kawasan bencana dan Pekan Kupang."Pemerhatian mata kasar dari udara, saya dapati air terkumpul begitu banyak dalam satu masa dan terdapat berpuluh-puluh lorong yang terbentuk di Gunung Inas yang mengalir ke bawah di sudut cerun yang sangat curam dan menyebabkan air bergerak begitu laju di Lata Celak ini dalam tempoh serentak,” katanya dalam kenyataan hari ini.

(Menteri Besar Kedah Datuk Seri Muhammad Sanusi Md Nor)

Muhammad Sanusi berkata pada tinjauan itu, beliau mendapati takungan yang dibina di kawasan tanaman Musang King masih ada, dan takungan tempat pengumpulan air untuk dipam masuk ke kolam berkenaan juga tidak pecah.Beliau berkata pokok-pokok besar di sepanjang aliran air di gunung itu juga masih ada dan tidak ditebang sewaktu ladang hutan tanaman durian Musang King dibangunkan.Justeru beliau berkata kesimpulan pada masa ini sebelum mendapat laporan daripada jabatan teknikal seperti Jabatan Pengairan dan Saliran (JPS) dan Jabatan Mineral dan Geosains Malaysia (JMG) ialah aliran air bergerak begitu laju di cerun yang curam daripada sumber air yang terlalu banyak dan bercantum menjadi satu di aliran Lata Celak yang mengalir ke Sungai Kupang.Dalam kejadian kira-kira pukul 4 petang Isnin lepas, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras.- BERNAMA


Lima LRA terkesan akibat banjir di Baling telah pulih sepenuhnya - SADA

ALOR SETAR, 7 Julai- Lima Loji Rawatan Air (LRA) di Kedah yang sebelum ini terkesan akibat kejadian banjir dan fenomena kepala air di Baling, Isnin lepas telah pulih.Bahagian Komunikasi Korporat Syarikat Air Darul Aman (SADA) memaklumkan setakat pukul 9 pagi tadi, LRA Sungai Petani, LRA Pinang Tunggal, LRA Kulim Hi-Tech, LRA Kuala Ketil Lama dan LRA Kuala Ketil Baru telah beroperasi pada kadar maksimum.“Pengguna yang terkesan dengan gangguan bekalan air itu akan menerima bekalan air secara berperingkat,” katanya dalam satu kenyataan di laman media sosial rasmi Facebook SADA, hari ini.Bekalan air di kawasan terjejas akan kembali bergantung kepada jarak lokasi dan tekanan air pada sistem agihan bekalan.Semalam, sebanyak 280,000 akaun pengguna SADA di tiga daerah iaitu Baling, Kuala Muda dan Kulim terjejas berikutan gangguan bekalan air yang disebabkan oleh kadar kekeruhan air mentah yang tinggi akibat insiden berkenaan.

( Salah satu daripada lima LRA yang terkesan akibat Bencana Banjir Besar Baling/ FB Syarikat Air Darul Aman)


Minyak masak di Melaka mencukupi

MELAKA, 7 Julai- Bekalan minyak masak di Melaka mencukupi.Ketua Menteri, Datuk Seri Sulaiman Md Ali berkata, setakat ini pihaknya tidak menerima aduan berkenaan pengurangan minyak masak di negeri itu.

Sehubungan itu, beliau mengingatkan orang ramai supaya mematuhi arahan dengan membeli mengikut aturan yang ditetapkan."Jadi saya harap pada mereka penjual-penjual minyak masak berpaket ini dapat sama-sama kita jaga dan orang ramai janganlah beli terlampau banyak.Kalau beli setakat satu atau dua kilogram setiap isi rumah, bagi saya cukuplah supaya semua rakyat dapat menikmatinya," katanya selepas program Bicara Ketua Menteri di MelakaFM.

(Datuk Seri Sulaiman Md Ali, Ketua Menteri Melaka)

Tambah beliau, pengusaha restoran juga diminta untuk bertoleransi dalam pembelian minyak masak paket.


FRU Pulau Pinang turut bantu penduduk terjejas banjir di Baling

BALING, 7 Julai- Penduduk yang terjejas banjir lumpur di Kampung Iboi, Baling terus mendapat perhatian sukarelawan.Pasukan Simpanan Persekutuan (FRU) Unit 3 Dari Pulau Pinang turut turun padang melakukan operasi membersih kawasan yang terkesan menerusi Op Bantu.Pegawai Penjaga Terup 3C FRU Pulau Pinang, ASP Muhammad Dazila B Ibrahim berkata penugasan bermula semalam itu melibatkan gotong-royong membersihkan kawasan Sekolah Menengah Agama Yayasan Khairah.Operasi tersebut membabitkan 2 pegawai dan 45 anggota bersama sebuah jentera pembersihan dan 7 buah kenderaan sokongan logistik.

(Anggota FRU Pulau Pinang membantu membersihkan kawasan Sekolah Menengah Agama Yayasan Khairah/FRU Unit 3)

Op Bantu diteruskan hari ini dengan pembersihan melibatkan kawasan rumah ibadat dan klinik desa."Ini adalah khidmat sosial pasukan kepada masyarakat untuk memberi bantuan kepada mereka yang ditimpa bencana", katanya ketika dihubungi RTM.


Tragedi banjir di Baling, ATM giat bantu penduduk terjejas

KUALA LUMPUR, 7 Julai- Pelbagai usaha membantu penduduk terjejas banjir lumpur di Baling, giat dilaksanakan Angkatan Tentera Malaysia (ATM).Menteri Kanan Pertahanan, Datuk Seri Hishammuddin Hussein berkata, antaranya membantu penduduk membersihkan kediaman mereka.Datuk Seri Hishammuddin menerusi laman facebooknya berkata, seramai dua  pegawai dan 38 anggota lain-lain pangkat dari 19 Rejimen Askar Melayu Diraja (RAMD) diatur gerak ke Kampung Padang Empang, Iboi.Mereka bertindak membantu penduduk membersihkan tujuh kediaman yang terjejas banjir.Semalam pagi, Datuk Seri Hishammuddin mengumumkan pembinaan Jambatan Bailey yang akan dilaksanakan Rejimen Askar Jurutera Diraja (RAJD), bagi menggantikan jambatan yang runtuh akibat banjir.Ia dapat menghubungkan kembali Kampung Iboi dengan Kampung Masjid Iboi.

(Anggota ATM membantu penduduk membersihkan kediaman mereka/ FB Hishammuddin Hussein)


JPJ lancar Op Khas Hari Raya Aidiladha

SUNGAI BESI, 7 Julai- Jabatan Pengangkutan Jalan (JPJ) melancarkan Op Khas Hari Raya Aidiladha yang akan dilaksana hingga 13 Julai bagi memastikan keselamatan pengguna jalan raya yang pulang ke kampung bersempena cuti perayaan.

Fokus diberi kepada perkhidmatan kenderaan awam dan penguatkuasaan terhadap sembilan kesalahan utama yang menjadi punca kemalangan.

Menurut Timbalan Ketua Pengarah Perancangan dan Operasi JPJ, Aedy Fadly Ramli, operasi yang julung kali diadakan JPJ ini bertujuan memastikan keselamatan perjalanan pengguna jalan raya dan kelancaran trafik selain mengurangkan kadar kemalangan dan kematian pada musim perayaan.

"Jadi JPJ memfokuskan tindakan yang lebih tegas ke atas 9 kesalahan utama iaitu memandu melebihi had laju, tidak mematuhi lampu isyarat lalu lintas, ketiga memotong di garisan berkembar, keempat memandu di lorong kecemasan, kelima memotong barisan, keenam menggunakan telefon bimbit semasa memandu, ketujuh tidak memakai tali pinggang keledar ataupun topi keledar, 8 membawa lebih muatan dan yang terakhir muatan bahaya," katanya dalam sidang media operasi khas itu di Plaza Tol Sungai Besi, di sini.

(Aedy Fadly Ramli ditemui  dalam sidang media operasi itu di Plaza Tol Sungai Besi)

JPJ juga membuat pemeriksaan bas di 28 terminal bas utama di seluruh negara melalui kaedah penyamaran sebagai penumpang bas sepanjang OP ini.

Operasi di Plaza Tol Sungai Besi bermula 7 malam tadi.

Setakat 10 malam, sebanyak 330 saman dikeluarkan atas pelbagai kesalahan jalan raya manakala sembilan kenderaan melibatkan lima motosikal dan empat kereta disita kerana cukai jalan tamat tempoh dan pemandu tidak memiliki lesen.

"Dalam operasi ini juga, dua lelaki berusia 30-an ditahan kerana positif dadah," katanya.

Tambah beliau JPJ turut menjalin kerjasama dengan Jabatan Imigresen Malaysia dan Agensi Antidadah Kebangsaan (AADK) sepanjang operasi khas ini.

Orang ramai diminta melaporkan sebarang kesalahan jalan raya melalui aplikasi JPJ e-ADUAN@JPJ yang dilancarkan pada April lepas.


Sukarelawan Pahang gerakkan misi bantuan banjir ke Baling, Kedah

KUANTAN, 7 Julai- Seramai lebih 120 orang sukarelawan dengan kerjasama Majlis Tindakan Sosial Pahang bersama badan bukan kerajaan (NGO) menggerakkan misi bantuan banjir ke Baling, Kedah yang teruk terjejas akibat bencana itu.Menteri Besar, Datuk Seri Wan Rosdy Wan Ismail berkata, RM60,000 disumbangkan bagi bantuan berupa bekalan makanan, perubatan serta peralatan bagi kerja pembersihan di lokasi terjejas.Menurut beliau kerajaan negeri memahami situasi penduduk yang terkesan akibat bencana itu dan berharap misi tersebut dapat membantu mereka kembali pulang ke kediaman masing-masing menjelang Hari Raya Aidiladha, Ahad ini.

(Datuk Seri Wan Rosdy Wan Ismail ditemui selepas acara pelepasan Pasukan Bantuan Banjir Kedah di Wisma Sri Pahang, Kuantan)

"Bantuan itu dihulur sebagai tanda penghargaan kepada kerajaan negeri Kedah yang sebelum ini membantu Pahang ketika menghadapi bencana banjir awal tahun lalu," kata Wan Rosdy kepada pemberita selepas acara pelepasan Pasukan Bantuan Banjir Kedah di Wisma Sri Pahang, di sini.


Man Bai pilih kerjakan haji secara muassasah

(Man Bai atau nama sebenar Abdul Rahman Osman)

MAKKAH, 7 Julai- Datang untuk mencari keredhaan Allah, memohon keampunan-Nya.  Dalam kalangan jemaah muassasah, terselit seorang artis legenda tanah air, Man Bai atau nama sebenar Abdul Rahman Osman.  Beliau turut dilimpahi rezeki menunaikan haji tahun ini bersama lebih 14,000 jemaah Malaysia yang lain.  Ditemui di penginapan Maktab 46, Man Bai menganggap kehadirannya ke tanah suci sudah ditentukan yang Maha Esa, dan merupakan peluangnya untuk memohon keampunan serta meraih seberapa banyak ganjaran dan keberkatan daripada Allah swt.  "Saya nak baiki diri saya sebagai manusia di dunia dan di akhirat kerana saya banyak dosa. Banyak benda yang saya lakukan di dunia yang Allah saja tahu. "Jadi saya ingin memohon pada-Nya untuk ampunkan dosa saya supaya apabila saya mati nanti azab kubur tidaklah terlampau terseksa sangat," bekas penyanyi kumpulan rock Gersang itu yang cukup popular dengan lagu Masih Aku Terasa pada era 1980-an.

Berita BerkaitanTH nasihat umat islam, hati-hati dengan pakej haji tidak berlesen Haji: Kekalkan imej baik negara, jaga kebersihan ketika di masya'ir - IdrisAplikasi TH Hujjaj, beri kemudahan kepada jemaah haji

(Man Bai (kiri) ditemui di penginapannya)

Man Bai tidak kisah untuk berada dalam kumpulan haji muassasah, bukan haji berpakej seperti artis lain, kerana selain memperoleh pengalaman sebenar haji, tujuannya tidak lain adalah untuk mencari keredaan Ilahi.

Beliau sempat menitip doa buat rakan-rakan dalam industri hiburan agar urusan seharian mereka terus dipermudah.Laporan Faisal Jamal.


Tragedi Baling tiada kaitan dengan gempa bumi di Andaman

PETALING JAYA, 7 Julai- Jabatan Meteorologi Malaysia (METMalaysia) mengesan 20 siri kejadian gempa bumi di sekitar Kepulauan Andaman dengan magnitud lemah iaitu kurang daripada 5.0.Menurut kenyataan MetMalaysia, kejadian itu dijangka tidak mengakibatkan tsunami yang boleh memberi kesan kepada Malaysia.Jangkaan ini berdasarkan pemantauan berterusan serta analisis data dan maklumat seismologi dan tsunami. Kejadian tersebut akan terus dipantau, sebarang perkembangan terkini yang memberi kesan kepada negara akan dimaklumkan dengan segera.Terdahulu, tular beberapa hantaran di laman Facebook yang mendakwa kejadian banjir dan fenomena kepala air yang melanda Baling, Kedah baru-baru ini berpunca daripada kejadian gempa bumi di Laut Andaman.

(Keadaan banjir yang melanda di Kampung Iboi, Kupang/BERNAMA)


KPDNHEP rangka strategi tangani isu minyak masak paket

(Datuk Seri Alexander Nanta Linggi (dua, kanan) melancarkan logo Carsome Certifield ketika melawat Carsome Certifield Lab di Bandar Bukit Raja/BERNAMA)

KLANG, 7 Julai- Masalah dari segi pengedaran dan ketirisan pihak tidak bertanggungjawab dikenal pasti punca kekurangan bekalan minyak masak paket bersubsidi di pasaran.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, pihaknya sentiasa merangka strategi bagi menangani isu tersebut.

"Kita ada OPS Samar, OPS Samar Ini penguatkuasaaan kita tak berpakaian seragam mereka pakai baju biasa sahaja untuk masuk mana-mana tempat untuk memastikan sama ada kejadian itu berlaku atau tidak," katanya dalam sidang media selepas melakukan lawatan di Carsome Certified Lab di sini.

Kerajaan memperuntukkan 60,000 tan metrik minyak masak bersubsidi setiap bulan bagi menampung keperluan orang ramai.

(Datuk Seri Alexander Nanta Linggi ditemui wartawan selepas mengadakan lawatan di Carsome Certified Lab di Klang)


Penggunaan minyak masak paket di Kelantan meningkat dua kali ganda

GUA MUSANG, 6 Julai- Kadar penggunaan minyak masak subsidi di kawasan luar bandar di Kelantan meningkat dua kali ganda selepas pihak kerajaan memansuhkan subsidi minyak botol.  Bagi pengilang yang dilantik oleh pihak Kementerian Perdagangan Dalam Negeri dan Hal Ehwal Pengguna (KPDNHEP) tambahan kuota minyak subsidi diperlukan bagi memenuhi kesinambungan bekalan.  Selain melaksanakan pembungkusan minyak masak, pengilang berdepan cabaran untuk memastikan bekalan diagihkan mengikut jadual yang ditetapkan.  Pengurus Minyak Masak Cap Cincin, Zamzani Harun berkata ramai pengguna baharu telah beralih menggunakan minyak subsidi kerana harganya yang murah berbanding minyak botol.  Katanya, setakat ini pihaknya hanya mendapat kuota pembungkusan 100 tan minyak masak subsidi sebulan bagi memenuhi keperluan pengguna di Gua Musang.Jumlah itu dijangka tidak mencukupi di masa akan datang disebabkan permintaan tinggi buat masa ini daripada pihak pemborong dan peruncit.  "Jadi kita berharaplah dengan kenaikan harga minyak botol ini, pihak kerajaan dapat menambahkan lagi kuota minyak masak subsidi ini bagi membolehkan pengilang2 ni dapat beroperasi dengan baik dan menampung permintaan daripada pengguna-pengguna di daerah Gua Musang ini.

"Kita juga menaruh keyakinan pihak KPDNHEP dan pihak kerajaan akan dapat sama-sama membendung isu-isu berhubung ketirisan minyak masak bersubsidi ini dan saya juga nak menyeru kepada pengguna supaya tidak membuat pembelian panik kerana bekalan mencukupi," kata Zamzani Harun kepada pemberita RTM.

(Pengurus Minyak Masak Cap Cincin, Zamzani Harun menjelaskan kepada media dalam satu temu bual hari ini)

Jelasnya, pihaknya kini mempunyai seramai 114 pemborong dan peruncit berdaftar bagi memasarkan minyak masak subsidi di Gua Musang.  Sebelum ini, kerajaan masih meneruskan subsidi minyak masak polibeg pada harga RM2.50 sekilogram untuk semua pengguna di seluruh negara.Bagaimanapun, subsidi minyak masak tulen bagi pek kemasan botol 2kg, 3kg dan 5kg tidak diteruskan bermula 1 Julai lalu.


Loji rawatan air di Sungai Dua kembali beroperasi - PBAPP

GEORGE TOWN, 6 Julai- Loji rawatan air di Sungai Dua kembali beroperasi selepas empat jam henti tugas kecemasan pagi tadi.  Perbadanan Bekalan Air Pulau Pinang (PBAPP) terpaksa menggerakkan kerja-kerja kejuruteraan tindak balas kecemasan berkaitan Loji Rawatan Air (LRA) Sungai Dua bagi menjalankan perawatan air bermula pukul 8 pagi hingga 12 tengah hari tadi.  Ketua Pegawai Eksekutifnya, Datuk Jaseni Maidinsa dalam satu kenyataannya memberitahu, langkah kecemasan ini perlu untuk mengelakkan pengeluaran air terawat tidak selamat yang tidak mematuhi parameter Kawalan Kualiti Air Minuman ditetapkan oleh Kementerian Kesihatan Malaysia.  "Sebagai langkah pemulihan, PBAPP segera mengurangkan pengabstrakan air mentah dari Sungai Muda dan melepaskan air mentah yang disimpan di Empangan Mengkuang untuk mengurangkan kekeruhan air mentah di Terusan Sungai Dua," kata beliau dalam kenyataan hari ini. Kekeruhan air mentah yang dipam dari Sungai Muda melalui terusan Sungai Dua ke loji itu direkodkan 3,000 Unit Kekeruhan Nephelometric (NTU) yang merupakan penarafan kekeruhan luar biasa tinggi, berikutan kekeruhan normal air mentah dari Sungai Dua adalah di bawah 1,000 NTU.  Jelasnya, keadaan itu menyebabkan pihaknya terpaksa menghentikan operasi pengeluaran air di Sungai Dua pada pukul 8 pagi dan membuka semula secara berperingkat apabila paras kekeruhan air mentah yang memasuki loji terpenting di Pulau Pinang itu berada pada tahap yang boleh diterima.

(Ketua Pegawai Eksekutif PBAPP, Datuk Jaseni Maidinsa)

Kesan henti tugas selama 4 jam itu menyebabkan tekanan air di semua saluran paip utama di Seberang Perai dan Pulau Pinang menurun ekoran LRA Sungai Dua mengeluarkan lebih 80% air terawat yang dibekalkan di seluruh Negeri Pulau Pinang setiap hari.  PBAPP menjangkakan tekanan bekalan air di semua saluran paip di seluruh Negeri Pulau Pinang akan pulih semula pada jam 12 tengah hari esok.  Terdahulu, Ketua Menteri Chow Kon Yeow turut memaklumkan kadar keruhan air mentah yang tinggi dari Sungai Muda susulan banjir di Baling, Kedah.